Erresuma Batuko Zientzialari Espainiarren Elkarteak (CERU, gaztelaniazko siglak) irakasle eta ikertzailearen lan-ibilbide bikaina aitortu du, “Merit Award” saria emanda.\nMerit Award saria urtero banatzen du Erresuma Batuko Zientzialari Espainiarren Elkarteak (CERU) aurrerapen zientifikoan paper nabarmena duen Erresuma Batuko ikertzaile espainiar lider baten lan-ibilbidea aitortzeko. Aurten, CERUko zuzendaritza-batzordeak Mercedes Maroto-Valer katedradun euskal herritarrari eman dio, Ikerketa eta Berrikuntza arloko errektoreorde elkartu eta Karbonozko Irtenbideen Ikerketa Zentroaren zuzendaria bera Edinburghko Heriot-Watt Unibertsitatean, beraren lan-ibilbide zientifiko zabal eta nazioartean ospetsuagatik. Era berean, CERUk zientziaren eta teknologiaren munduan emakumeek jarraitu beharreko eredutzat jo du.\nIrakasle eta ikertzailea zoriontsu agertu da: “Harrotasun handia da sari hau jasotzea, nire ardurapeko talde osoak egindako ikerketa-lanaren ibilbidea aitortzen baitu. Gutxi gorabehera, 5.000 ikertzaile espainiar baino gehiago daude Erresuma Batuan, barne hartuta unibertsitateetan askotariko ikerketa-proiektuak zuzentzen eta bertan lanean ari diren 3.500 inguru; horien guztien artean hautatua izatea benetako ohorea da”.\nMaroto-Valerrek Euskal Herriko Unibertsitatean (EHU) hasi zituen ingeniaritza kimiko ikasketak, eta doktoretza Strathclydeko Unibertsitatean (Eskozia) egin zuen. Zazpi urtez Estatu Batuetan aritu ostean, Nottinghameko Unibertsitatean hasi zen lanean, lehenengo irakasle eta gero katedradun. 2012tik, Edinburghko Heriot-Watt Unibertsitatean dihardu beharrean.\nMaroto-Valerrek Karbonozko Irtenbideen Ikerketa Zentroan zuzentzen duen taldearen erronka profesional garrantzitsuenetako bat da energia-trantsizioa mundu-mailan lortzea, garapen ekonomikoari kalterik eragin gabe. Erronka pertsonalei dagokienez, katedradunak nabarmendu du lan egingo duela “ingeniaritzaren esparruan eta, bereziki, ikerketarenean emakume gehiagok jardun dezaten”.


Puzkerrei buruz | barretartia\nfebrero 9, 2018 · de barretartia\t· en Entzuteko, Ikusteko, Irakurtzeko.\t·\nBataz beste, gizon eta emakumeok puzker kantitate berdinak botatzen ditugu. Bai, halaxe da. Badirudi gizonak puzkarrero fama handiagoa dutela, baina hori da sozialki emakumeoi ez zaigulako eman puzkerrak askatasunean botatzeko eskubidea. Bota ditzagun puzkerrak askatasunez! Hori bai, zientziaren arabera, emakumeon puzkerrek usain txarragoa dute. Zergatik? Sulfuro hidrogeno gehiago dutelako.\nEproktofilia zer den badakizue? Ba puzkerrekin eszitatu egiten diren pertsonak sentitzen dutena da. Usaina eta soinuarekin ere bai!\nLabe holandarra egin duzue inoiz? Izena ez dakit nondik datorkion, egia esan. Ohean zaudela puzkerra bota eta manta azpian sartzen zara. Nik uste dut denok egin izan dugula bakarrik daudenean, baina jende gehiagorekin?\nPuzkerrak sukoiak dira, inflamableak, alegia. Izan ere, %59a nitrogenoa, %21a hidrogenoa, %9a karbono dioxidoa, %7a metanoa eta %3a oxigenoa dira. Gainontzeko %1a sufrea eta beste elementu batzuk osatzen dute, eta sufrea da hain zuzen ere usain txarra ematen diona. Gas pilaketagatik leherketak egon daitezke. Beraz, sufre kantitate handia duten janaria jaten badugu, gazta, arrautzak, aza,...\nHonekin lotuta, puzkerrak arazo bat dira espazioan. Esan dugun bezala, gas pilaketek leherketa sortarazi dezakete, eta noski, espazio-ontzian ezin dugu leihoa ireki giroa aireztatzeko. Hori dela eta astronauten dieta alde horretatik ere zaindu egiten da. Alegia, puzker gutxiago bota ditzaten.\nHainbat ikerketen arabera, Puzkerrek 3 metro segundoko abiaduran ateratzen dira eta 10 eta 15 segundo beranduago usaindu daitezke.\nBataz beste, 14 puzker botatzen ditugu Euskal Herriko biztanleok.\n← Neguan bero egoteko…\nZerk jartzen gaitu bero-bero? →


Blanca Li Bilboko Gau Zurian — dantzan.eus\nHemen zaude: Hasiera › Albisteak › Blanca Li Bilboko Gau Zurian\nBlanca Li Bilboko Gau Zurian\nMadril 2009 CC BY-NC-ND 2.0 - Slim Ficky - Flickr\nDatorren ekainaren 18an, "Gau Zuria" ospatuko da Bilbon 700 Fundazioak antolatuta. Iragarritako ekitaldien artean Blanca Li koreografo ezagunak gidatuta "Dantzatu nirekin" ekitaldia burutuko da Guggenheim museoan.\nGau zuria antolatu du Bibao 700 Fundazioak heldu den ekainaren 18rako (larunbata) Bilboko txoko ezberdinetan. Jaialdia arratsaldeko 20:30etan hasi eta igandeko goizeko 2:00etan amaituko da, Guggenheim museoa, Deustoko unibertsitatea, Euskal museoa... bezalako toki esanguratsuetan.\nIragarritako ekitaldien artean, nabarmendu, Blanca Li koreografo ezagunak gidatuta Dantzatu nirekin ekimena izango dela Guggenheim museoan 21:30etan hasita. Hiritarrak dantzari gisa arituko dira musikal erraldoi honetan Blanca Li irakaslearen gidaritzapean. Lik, publiko artean laguntzen arituko diren hainbat dantzarik eta pantaila erraldoiez lagunduta osatuko du bere saioa.\nOndoko bideoan, Madrilgo 2009 urteko Gau Zurian Dantzatu nirekin ekimenean hartutako irudiak dituzue ikusgai:


Arriskutsuak izan daitezkeen animaliak izateko udal baimena eskuratzea\nUdal agintaritzak arriskutsuak izan daitezkeen animaliatzat jotakoak edukitzeko baimena eskuratzea.\nBetebeharrak | Dokumentazioa | Araudia |Izapidetzea\nVitoria-Gasteizko Udalerrian erroldatuta egotea.\nHilketa, lesio edo tortura delituengatik kondenatua ez izana, edo askatasunaren nahiz osotasun moralaren, sexu-askatasunaren edo osasun-publikoaren kontrakoengatik, edo talde armatu edo narkotrafikatzaile batekin elkartzeagatik, eta ebazpen judiziala dela medio arriskutsu izan daitezkeen txakurrak edukitzeko eskubidea kendu ez izana.\nArriskutsuak izan daitezkeen Animalien Araubide Juridikoari buruzko abenduaren 23ko 50/1999 Legearen 13. artikuluko 3. paragrafoan aurreikusitako zigor larri edo oso larririk jaso ez izana.\nArriskutsu izan daitezkeen animaliak eduki ahal izateko ahalmen fisikoa eta gaitasun psikologikoa edukitzea.\nEskatzailearen koloretako bi argazki, duela gutxi egindakoak eta agiri tamainakoak.\nZigor aurrekarien ziurtagiria eskatzeko baimena\nAhalmen fisikoa eta gaitasun psikologikoa egiaztatzeko ziurtagiria, mediku-azterketak egiteko zentro baimendu batek lizentzia eskatu aurreko hiru hilabeteen barruan emana.\nZinpeko aitorpena , arau-hauste larri edo oso larri batengatik Arriskutsuak izan daitezkeen Animalien Araubide Juridikoari buruzko abenduaren 23ko 50/1999 Legearen 13. artikuluko 3. paragrafoko zigor osagarrietakoren bat ez dela jaso adierazten duena. Nolanahi ere, lizentzia aldi baterako kendu izanak ez du galaraziko hura berriro eskuratzea edo berritzea, baldin eta horretarako eskabidea egiten denerako osorik bete bada lehendik jarritako zigor hori.\nZerbitzu Publikoak Eskaini eta Jarduerak Burutzeagatiko Tasak Arautzen Dituen Ordenantzaren arabera (6.13 atala).\nInteresdunak eskatu beharko du administrazio-lizentzia eman edo berritzeko, eta bost urteko indarraldia izango du horrek. Ondoren, beste horrenbesterako berritu ahal izango da, aldiko; berritzen den bakoitzean, agiri guztiak aurkeztu beharko dira berriro.\nLizentzian ageri diren datuetako edozein aldatzen bada, horren berri eman beharko du titularrak, 15 eguneko epean, aldaketa gertatzen den egunetik kontatzen hasita.\nHorrelako animaliaren bat lizentziarik gabe edukitzea oso arau-hauste larritzat joko da, aipatutako araudiekin bat etorriz, eta 2.404,05 eta 15.025,30 euro bitarteko isuna ezarri ahalko da.\nGizakiak edo beste animalia batzuk hiltzeko edo gauzei kalteak eragiteko ahalmena duten espezie edo arrazetako animaliak jotzen dira arriskutsuak izan daitezkeen animaliatzat; txakurren artean, arraza hauetakoak: pit bull terrier, staffordshire bull terrier, american staffodshire terrier, rottweiler, dogo argentinarra, fila brasildarra, tosa inu, akita inu eta horien gurutzaketak, bai eta aurretik animaliak nahiz pertsonei eraso egin dieten txakurrak, edo izaera oldarkor nabarmena erakusten dutenak. Basatiak izan arren etxe-abere gisa etxeetan edo esparru pribatuetan gatibu daudenak ere joko dira arriskutsu izan daitezkeen animaliatzat.


Publizitatea | BLOG\nTag Archive: publizitatea\nMETAPOSTA martxan jarri zenetik, entitate askok aukeratu dute jada haien bezeroei komunikazioak bidaltzeko kanal gisa. Iberdrola, Naturgas, Euskaltel, Kutxabank edo Euskadiko Kutxa, eta laster Osakidetza, Lanbide edo Movistar bezalako enpresek egin dute METAPOSTAren aldeko apustua. Modu honetan, herritar gehienok gure fakturak, banku-laburpenak eta dokumentazio pertsonala leku seguru eta bakar honetan jaso eta gorde ditzakegu. Entitate … Continue reading »\nTags: ana urrutia, publizitatea\nGure protagonista Ana Urrutiak iragartzen duen eguraldi onaren hasierarekin batera, aterkia ixten dugu eta publizitate kanpaina berri bat martxan ipintzen dugu kolorez beterik, non METAPOSTAra heltzen zaizkigun gutunak hegan egiten datoz. Aurreko kanpainaren helburua METAPOSTAren abantailak ezagutaraztea zen, eta oraingo honetan transmititu nahi dugu abantaila guzti horiei esker, egunero entitate gehiago direla METAPOSTAn konfiantza dutenak … Continue reading »\nPublizitatean misterioak argitzen dira\nPublizitate kanpainak jakingura sortzen jarraitzen du Euskadi osoan zehar. Pasa den astetik Metapostaren iragarkiak ikusten ari gara prentsan, irratian, telebistan eta kaleko markesinetan. Bihar bertan, Metapostaren aurkezpen ofizialarekin batera, gure etxe eta bulegoetatik dokumentu mordoak eta gutunez gainezka dauden postontziak desagertarazten dituen hori zer den jakingo dute kanpainaren bigarren faseari esker, bere kabuz oraindik egin … Continue reading »\nTags: aurkezpena, misterioa, publizitatea, teaser


Ganadora IV Concurso de Relatos Cortos CMB 2017 - COLEGIO DE MÉDICOS DE BIZKAIA\nOrain dela hamar urte inguru sortu ninduten lantegi batean, beste hainbat ahizpatxorekin batera. Zifrak baino ez ginen. Hainbateko merkantzia hainbat egunetan. Bai makina bai langileek eskukatzen gintuzten, bereiziezinik. Baliteke guztiak makinak izatea, beharbada guztiak pertsona. Ni bezalako kulero batek ezin dezake zehaztu elkarrengandik banantzen dituen lerro fina.\nEgun gutxitara, denda batera eraman gintuzten. Neuri bikote bat ezarri zidaten, ni baino askozaz handiagoa, eta eskegi egin gintuzten. Ezeroso sentitu nintzen, ihes egin ezinik, nire gorputza erakutsiz etengabe. Zorionez, laster egin nintzen nire bikotekidearen lagun. Bera barruko kamiseta bat zela esan zidan eta biok kolore eta marrazki berdinak genituenez betiko batera egotera behartuta geundela ere. Inposaketa horrek asko haserrarazi ninduen. Nire gustukoren batekin egon nahi nuen, edo nire ahizpekin, edo, edo… edozer gauza hor esekita egon beharrean! Negar egin nuen luzaroan, baina ezirudien ingurutik presaka igarotzen zirenek gure saminean erreparatzen zutenik.\nLaster etsi nuen eta nire egunerokoa errutina astun bilakatu zen. Egunean zehar etengabe mugitzen gintuzten, lotsagabe begiratuz, lagun batzuk eraman eta ez genituen berriz ikusten… tortura hutsa, alegia. Gauak, gutxienez, lagunekin oihuka mintzatzeko erabiltzen genituen, iluntasun lasaia konplize.\nNire bizitza goitik behera aldatu zuen gertaera jazo arte. Nire bila etorri ziren. Begi handiak zituen pertsona txiki bat aurrean paratu zitzaigun eta bere eskura lotuta zegoen pertsona handi bati hala esan zion, nire bikotekidea eta biok bere atzamar potoloekin seinalatzen gintuen heinean: “Begira, hartza!” Ahoa zabalik zuen, hortz txiki eta puntadunak erakutsiz. Ikaratu egin nintzen. Berarekin zihoanak heldu egin gintuen eta bere aurpegira urreratu ere bai. Aurpegia zikin zeraman, hauts marroiz betea. Atzazal luzeek zorrotz aztertu, eta beste barik, nire lagunak desagertu ohi ziren mahaitxora eraman gintuzten. Garrasi egin nuen, garrasi latza. Denak entzungor. Beste esku batzuek poltsa ilun batera jaurti gintuzten, “pi-pi” egiten zuen aparatu batetik igaro ostean. Poltsa hartan egon ginen nire bikotekidea eta biok, alde batetik bestera dantzan, atera gintuzten arte. Kaxoi txiki batean erori ginen eta hara! Gu lako beste batzuekin egin genuen topo.\nGau hartan ikasi nuen ikasi beharreko guztia. Gure jabea pertsona txiki hori zen, ikusiko genituen beste bi handiren alaba. Handietatik, ile motza zuena aita zen eta bestea ama. Seme bat ere omen zuten, eta gauetan miauka egiten zuen maskota gizagaixoren bat. Neskatila txikiak egunero gutako bikote bat hautatuko zuen eta aukeratua egun osoan egongo zen bere gorputzean kateatuta. Ondoren, garbitu eta egun batzuen buruan berriro jantziko gintuzten. Jarraitzen zuen errutina bat izaten, baina gutxienez, apur bat entretenigarriagoa zirudien.\nEz naiz jaio nintzen egunaz oroitzen. Ez dakit orain dela asko edo orain dela gutxi izan den ere. Badakit hasieran barroteen artean egon nintzela ni bezalako beste askorekin. Leku gutxi genuen, jana nahiko eskasa zen, baina elkar laguntzen genuen. Noizbehinka, gutako bat eramaten zuten. Batzuentzat hori zen haien ametsa, haien familiarekin edo zeru urdinarekin bat egingo zutelakoan edo. Beste lagunek ikaraz berba egiten zuten hortaz. Aldaketen beldur ziren, egoerak okerrera egin zezakeen beldur.\nNik neuk ez nekien zer pentsa. Alde batetik babestuta sentitzen nintzen han; beste aldetik, aske izateko aukerak, hegan egiteko grinak barrenak astintzen zizkidan. A ze nolako eragina duen barne-senak. Banekien hegazti bat nintzela, hegoak nituen. Ziur nengoen hegan egin nezakeela, segundo pare batean lortua nuelako jada. Baina hori zen gure kaiolak eta gainontzeko loroek baimentzen zidaten bakarra. Horregatik, paparra hor kanpoko haizearen gainetik irristatzearekin amesten nuen. Aspaldi gurekin egondako txori heldu batek kontatu zizkigun abenturek erraietan jakin minaren pospoloa piztua zidaten. Bera garai batean aske bizi izan zen, baina bitxia zenez, besteengandik desberdina, ehiztari batzuek ehizatu egin zuten. Ez jateko, saltzeko baizik. Sabela bete baino gurago zuten poltsikoa bete.\nBueno, gauza da hor bizi izan nintzela neskato hura bila etorri zen arte. Begi jostalariak zituen, distira berezi batekin behatzen nindutenak. Berarekin zihoan gizon bati zerbait xuxurlatu zion belarrira. Di-da batean, norbaitek bere eskuaren aldean hain hauskorra zen nire gorputza inguratu zuen atzamarrekin eta hutsik zegoen kaiola batean sartu ninduen. Txanpon hotsa. Zertarako balio ote zuten harri ziztrin horiek? Neskatxoak niri begira igaro zuen bere etxerako bide osoa. Ni urduri nengoen. Kalea. Goian urdina mantxa zuriekin; behean grisa, mantxa orlegiekin. Bista tentagarriak ziren, baina nire bihotza ez zegoen pozik. Nonahi ikusten nituen marra bertikal beltzen eragina ote? Azkenean, neskaren bizilekua izan behar zuenean sartu ginen. Hainbat gizaki nire inguruan jarri ziren, ez zidaten utzi lasai arnasten. Balkoian jarriko nindutela erabaki zuten. Horrek alaitu ninduen, bertatik mundua ikusi ahalko nuen.\nUste nuena baino entretenigarriagoa suertatu zitzaidan bizitza berria. Neskatilaren hankartean joatea ez zen deserosoa eta berarekin batera, mundua deskubritzen hasi nintzen. Hizkuntza ez zen arazoa, laster ulertu nituen hitz guztiak. Nik umearen xalotasuna nuen gustuko. Errealitateak asmatzen zituen lagunekin, beste bizitza bat bizi ahal izateko. Barneko abentura zaletasuna. Jakin mina. Zortzi urte bete berriak zituen. Barrena ia hutsik zuen, betetzeko zain. Zoriontsu nintzen bere bilakaera nabarituz. Nire jabea primeran ezagutzen nuen jada. Pare bat urte inguru pasa ziren hola. Azken bolada hartan bere emakumetze prozesua hastear zegoela igarri nuen. Banekien ezingo nintzela bere alboan luzaro gelditu, aldakak zabaltzen hasiak zituen. Bere urtebetetze egunean agurtu genuen elkar. Hilekoa izan zuen aurreneko aldia izan zen. Zoritxarrez edo zorionez, ni izan nintzen gorri beroz busti zena. Neskaren susto aurpegia mundiala izan zen. Amari dei egin zion. Jada emakume omen zen, baina amaren premiarekin. Egia esan oraindik umemoko bat zen. Alaba zoriondu ostean, erantsi egin ninduten. Konpresa beste kulero batean jarri zuten. Ni, garbitu egin ninduten eta tiraderara itzuli beharrean, kaxa batean sartu ninduten, denbora pasa ahala txiki geratu zitzaizkion beste arropekin.\nHori izan zen jabea ikusi nueneko azken aldia, edo hala behar zuen. Hurrengo urteetan kaxara sartzen ziren arropa berriek ematen zidaten neskaren nondik norakoen berri. Beste kulero eta txikitako arropa gehienak oparitu egin zituzten, ni ez ordea. Guztiz kendu ez zen odol orbanagatik, agian. Baina hobe izango zitekeen ni ere eraman banindute. Ez nuen berriro ikusiko, beraz, alferrik nengoen han... Horrexegatik ezustean harrapatu ninduten esku hotz fin haiek, hainbeste arroparen artean nire bila zebiltzanak. Zeinen altu zegoen! Aurpegia ezin nion oso ondo ikusi, ile sorta luze batek ezkutatzen zion. Xukadera gorri bat zuen gainean. Agian horregatik ez nintzen ohartu. Komunean sartu ginen. Txiza egiteko jesarri zen kazolan eta xukadera biziaren azpitik, bere hankak ikusi nituen. Edo bere hanka izan zirenak. Edo auskalo zer. Bi makil azalez jantzita. Dardarka, bere oin bakoitza nire zulo banatatik sartu zuen. Baliteke ni izatea dardarka zegoena. Ez dakit. Aldaka gogorretaraino jaso ninduen. Non zeuden ume zeneko ipurmasail goxoak? Zergatik igo nintzen arazorik gabe bere izterretatik gora? Zer gertatzen zen? Xukadera erantsi zuen eta balantzara igo zen. Ez nekien non kokatu begirada, ez nuen ispiluak itzultzen zidan irudia ezta oin azpian ageri zen zenbakia ikusi nahi. Konketara hurreratu zen eta dena pentsatuta balu bezala, eskua aho barrura sartu eta oka egin zuen. Zipriztinek ispiluak tindatu zituzten. Ez zuen askorik bota, baina. Berriro igo zen balantzara. 39´8. Nik bizitza osoan zehar gorroto izan ditut zenbakiak, gu zenbaki hutsak baino ez ginelako. Ez nien zentzurik aurkitzen. Momentu hartan, ordea, zenbaki horrek bere esanahi osoaz kolpatu ninduen. Nola zen posible? Nire haurtxoa… Aurpegi zurbiletik behera negar errekasto batzuk irristan ikusi nituen. Isilisilik egon zen barrenak malkoz ere hustu zituen arte. Gero, aurpegia lehortu, komuna atondu eta xukadera jantzita, gelara abiatu zen. Kaleko arropa jantzi zuen eta aita agurtuta, irten egin zen. Nolatan ez ziren bere gurasoak ohartzen?\nBalkoitik begira azkar ohartu nintzen jendearen egunerokoaz. Beti ere marra beltz bertikalak lagun nituelarik, auzokoen eta etxekoen bizitza buruz nekien. Goiz jaiki, lanera joan, batzuk bazkaltzeko itzuli, gero berriro lanera eta afaldu. Afaldu ostean baliteke gustuko zerbait egiteko astia izatea eta gero lo. Asteburuetan apur bat aldatu egiten zen. Seme-alabak etxean zeuden, haiekin gehiago hitz egiteko (eta gehiago eztabaidatzeko) aukera zegoen. Erosketak. Deiak. Planak. Barre batzuk. Bakardade apur bat, agian. Eta berriz astelehena. Horrela urteak igarota, lerro beltzak besteen bizitzan zeudela sinetsi nuen eta ni nintzela libre zegoena. Etxekoek ez zidaten hasieran bezainbeste kasu egiten. Abesten nuenean isiltzeko esaten zidaten eta lehen kontrakoa zen. Egunero nigana hurbiltzen zen bakarra Mireia zen. Izen polita, musikaduna. Janaria eta ura uzten zizkidan kaiolaren azpialdean eta bi astean\nbehin zulodun kutxa estu batean sartzen ninduen kaiola garbitzen zidan bitartean. Sekula ez naiz ona izan denbora kontrolatzen, beraz ezin dezaket esan noiz hasi zen alpistea ez zena ere jateko ematen. Nik, betidanik txorientzako jana jatera ohitua, ez nuen imajinatzen bestelako zaporerik dasta nezakeenik. Argi geratu zitzaidan milaka zapore zeudela deskubritzeko zain. Jateko ordua eguneko momenturik onena bilakatu zen niretzat eta egunero itxoiten nuen pazientziaz. Kaiolatik irteteko gogoa hasi berpizten hasi zitzaidan, nahi adina jan ahal izateko. Nire buruari errepikatu nion kaiolan zeudenak besteak zirela, bertara sartzen banintzen ezingo nintzela itzuli. Ez dakit ordurako sinesgarria zen hori.\nKiroldegia? Mesedez, norbaitek zer edo zer esan dezala, neska honek ezin dezake kirolik egin. Arropa erantsi eta txandala janzten hasi zenean konturatu nintzen zerk disimulatzen zituen bere hezur hutsak. Hiru kamiseta, bi praka, bi jertse eta txamarra bat zeramatzan. Ez zuen berorik izango? Arropa zaharren kutxatik atera ninduten atzamarhotzak oroitu nituen. Ez, ez zuen berorik izango. Hildakoek ez zuten berorik. Hotzikara batek zeharkatu ninduen. Onartzea gogorra bazen ere, ez nuen inon topatzen nik ezagututako neska. Ahitzen zuen gaitzarengandik babestu nahi nuen kosta ala kosta. Beranduegi zen, ordea. Nola babestuko nuen barruan zuen gaitz batengandik? Bera zen gaitz horren elikagai nagusia. Poliki-poliki xurgatzen zizkion bere nortasunaren azken apurrak. Nola gelditu? Sabelaren protestak entzuten nituen. Noiztik ez zuen ezer jango? Gimnasioko makinetara abiatu eta lehen lerroan jarri zen, beste hainbat pertsonekin, adin orotakoak, korrikan zinta baten gainean. Nora heldu nahi zuten? Gu egin gintuzten bezala, gizakiak ere makinek egin behar al dituzte? Patroi berarekin? Hori da lasterka urtzen diren guztien helmuga? Ez al dira konturatzen, korrika egin arren, ez doazela aurrera?\nLurraren kontra hartu nuen zaplaztekoak nire pentsamenduetatik atera ninduen. Zergatik erori zen Mireia? Okerrago oraindik, zergatik ez zen altxatzen? Jendea urreratuz joan zen. Medikuari deitzeko. Hankak jasotzeko. Izerdi hotzak zikindu ninduen.\nAzkenean, neska bere onera etorri zen guztiz. Ospitale batean zegoen. Gurasoak ere aurrean zeuden, guztiz izututa. Ingresatu behar zutela, ez zukeela askoz gehiago aguantatuko. Arropa kentzeko, beraiek jarriko ziotela. Azken begiratu bat eman ahal izan nion gelatik atera aurretik, paretaren eta bere azalaren kolorea parekoak ziren. Mireiaren beste irudi hobe bat ikusiko nuen esperoan irten nintzen.\nEgunak neskatila ez dela etorri niri janaria ematen. Etxetik ere ez dut entzuten. Orain alpistea baino ez didate ematen. Hemendik irten nahi dut!\nAmak alabaren ohe gainean utzi nau, beste arroparekin batera. Ez dakit noiz etorriko den nire bila, baina oso aspertuta eta kezkatuta nago. Badakit egunak pasa direna, beharbada hilabete bat ere.\nJada ez dut gogoratzen ze zapore zuten jaki zirraragarri horiek. Dakidan bakarra da hil aurretik berriz probatu behar ditudala, behin gutxienez.\nAzkenean! Dirudienez asteburu pasa dator Mireia, kilo batzuk irabazi ditu eta sari gisa baimendu diote etxera etortzea. Ate hotsa. Poz oihuren bat. Logelara dator. Bueno, apur bat loditu da. Espero nuena baino gutxiago, baina zerbait bada. Txoriari buruz galdetu du. Gelatik irten da.\nBera da? Bai, bera da! Zergatik begiratzen du horrela nire kaiola? Hain zikin dago? Egia da ez didatela garbitu baina…\nBerriz dator gelara? Nigana? Nora narama? Hor dago txoria, zenbat handitu den azken aldiz ikusi nuenetik. Zer egingo du nirekin?\nTrapu berri bat hartu duela ematen du kaiola garbitzeko. Non dago ni sartzeko kutxa?\nKaiola etxe barrura sartu du eta ate eta leiho guztiak itxi ditu. Hitz goxoak esaten dizkio txoriari. Poliki laztandu du eta kaiolako atetxoa ireki dio. Hasieran, txoritxoak ez du ezer egin. Gero, astiro hurbildu da irteerarantz eta birritan pentsatu gabe, hegaz hasi da. Kostatu egin zaio, ohitura falta, suposatzen dut. Sabaiko lanparan geratu da.\nEzin dut sinetsi. Hegaz egiteko lekua daukat. Uste baino neketsuagoa da, ez dut indarrik hegoetan… Baina hain da liluragarria… Hemendik irten ahal banintz aske izateko… Zer dauka Mireiak eskuetan? Ez da ba izango… janaria! Hau paradisuko ataria da!\nPenaz ikusi dut txoria Mireiaren janaria jaten. Ez zait axola izan kaiola garbitzeko erabiltzea. Horrek jada ez du garrantzirik. Nik badakit egia. Ez dago sendatuta. Ospitalera itzuli behar da ahalik eta arinen. Benetako tratamendu bat behar du. Txoriak bukatu duenean, kaiolara erakarri du berriro, ahal izan duen formaz. Gurasoak sartu dira egongelara. Pozik dakusate alaba maskota zaintzen. Ez al dira ohartzen hegaztiari berak ez duen askatasuna ematen diola? Bera jateko gai ez den janaria eskaintzen diola? Hain itsu daude ez dutela ikusten bere bizia ematen ari zaiola txoriari?\nEta kaiolara bueltatu ez banintz? Seguraski ez nituzke gutiziak berriz probatuko. Ezin nintzen arriskatu...\nMireiak gaur ere erabili nau kaiola garbitzeko, eta txoria berriz askatu du. Gaur gauean berriro bueltatu behar da ospitalera. Beharbada horregatik ez da konturatu gelara sartzeko atea zabalik dagoela eta nebaren katua sartu dela. Txoriak ere ez zuen espero. Zas! Ezkerreko hegoa zeharkatu diote erpeek. Neskak oihukatu du. Mugimendu arin baten, hegaztiak askatzea lortu du eta ahal izan duen formaz, metro batzuk hegan egin eta erori da. Mireiak arineketan jaso eta kaiolara sartu du. Zalapartak eraginda, gurasoak sartu dira. Neskak, negarrez, albaitariarenera eramateko erregutzen die. Domeka da. Auskalo non dagoen guardiako albaitaria. Ni botata nago lurrean. Telefonoz dei batzuk egin dituzte. Aitak txoria eraman du albaitariarengana. Amak Mireia eraman du bueltan ospitalera. Bi egun hauetan jarraitu dut hemen botata. Ez dira ohartzen hemen nagoela. Gaur ekarri dute maskota bueltan etxera eta heldu bezain pronto deitu diote alabari ospitalera abisua emateko.\nBadakit neska ez dagoela hemen, ez nauela askatuko eta ez didala jateko goxorik emango. Katuarena susto galanta izan zen, baina aske izateak bere arriskuak dakartza. Orain guztiz sendatuta nago, baina hegoak eman dizkidate hegan egitea ezinezko dudan lekuan.\nGurasoek ni ere erabiltzen naute kaiola garbitzeko. Ez zait asko inporta, horrela neskaren egoerarenn gainean jartzen naute. Ez du hoberantz egiten.\nEzin dut agoanta. Marra beltzak sekula baino hurbilago daude nigandik. Zorigaiztorik txarrenaren pean bizi naiz: zoriontasuna dastarazi didate, eta segituan kendu.\nDena ikusi dut. Aitak balkoiko atea zabalik ahaztu du aurrena. Katua urreratu da ostean, bere erasoa bukatu nahian edo. Nire harridurarako, txoria barroteetara hurbildu da. Katua kaiolaren alturara igotzen hasi da, mantso. Ahoa miazkatuz. Erpeak ateraz. Azkar gertatu da. Txoritxoaren buru txikia barroteen artetik atera da, ihes egin nahian bezala. Zas! Katuaren saltoa, lumak airean, isiltasuna. Kaiolako burdinazko makilen artean, hegaztiaren gorputz potoloa, edo gorpua. Bururik gabe. Gurasoak arrapaladan korrika. Oihu histerikoak. Egia esan, irudiak ez du inor axolagabe uzten. Kutsu makabroko koadroa, lurrean odol tanta eta guzti.\nEgun batzuk igaro dira eta ez dakite alabari nola esan jazotakoa. Erabaki dute onena gaur esatea dela, asteburu pasa etorriko baita berriz etxera. Ni ikaraz nago. Balkoiko txoko ilun batean ahazturik, neskaren negarrak entzun ditut. Badirudi gurasoek onena bakarrik uztea dela pentsatu dutela, lasaitzeko edo. Erabaki okerra. Balkoira irten da. Loditu egin da baina bere aurpegiak inoiz baino gaixoago dagoela erakusten du. Ostikada bat bota dio kaiolari. Ni ikusi nau. Amorruz hartu eta balkoitik behera jaurti nau. Berarengandik urruntzen ari nintzen, edo hala izan beharko zen. Lurrera iritsi aurreko segundo milaren horietan bere atzamarrek berriro laztandu nindutenean ohartu nintzen Mireia nire atzetik zetorrela.\nBerriro ere, odol beroa xurgatu nuen.


'Treblinkarako azken trena' antzezlanarekin umezurztegi bihurtu dute Larratxoko Kultur Etxea - Irutxuloko Hitza : Irutxuloko Hitza\n'Treblinkarako azken trena' antzezlanarekin umezurztegi bihurtu dute Larratxoko Kultur Etxea\n‘Treblinkarako azken trena’ antzelana aurkeztu dute. (Argazkia: Malen Aldalur)\n“Varsoviako ghettoko umezurztegi” bihurtu dute Larratxo Kultur Etxea ‘Treblinkarako azken trena‘ antzezlanarekin. Uztailean hasi ziren entseguak eta urriaren hasieratik amaierara arte egingo dituzte emanaldiak. Ezohiko ikuskizun bat da eskainiko dutena; izan ere, ikusleak emankizunaren eszenografiaren parte izango dira. Emankizun guztiak arratsaldeko 19:00etan egingo dituzte, eta 20 minutuko aurrerapenarekin etortzeko eskatu dute: “Ikuskizuna 19:00etan puntuan hasiko da eta aurretik denek euren lekuetan egon behar dute”. Varsoviako (Polonia) 200 haur judutarren bizileku zen umezurztegi batean geratutako historia kontatzen du antzezlanak. Janusz Kòeczak mediku eta pedagogoak, haur errepublika bat sortu zuen bere laguntzaile Stefani Wilzynskarekin batera. Haurrekin batera konstituzio bat sortu zuten, bere lege, araudi eta zigor kodearekin. Horretan ere parte hartuko dute ikusleek: “Epaiketaren lekuko izango dira, non jakinarazpenen izugarri batek amaiera emango dion hango ametsei eta bizitzari”. Dena den, proiektua antzezlan hutsetik harago doa, eta helburu hezitzaileak ere baditu: “Kòeczaken alderdi pedagogikoa eta soziala zertxobait ezagutaraztea”. Horregatik hainbat ikastolatako haurrek parte hartuko dute proiektuan: “Aurretik han gertatutakoa ikasiko dute eskolan, gero antzezlana ikusiko dute, eta azkenik eruren sentipenak jasoko ditugu”. Urriaren 2an eta 16an egingo dituzte euskarazko emanaldiak, 19:00etan Larratxoko Kultur Etxean; eta Urriaren 1ean, 8an, 9an eta 15ean gaztelaniaz, 19:00etan Larratxoko Kultur Etxean. Sarrerak 12 euro balio ditu, dena den, jakinarazi dute urriaren 1eko eta 15eko sarrerak agortuta daudela dagoeneko. Bestalde, jakinarazi dute Donostia 2016, Donostia Kultura eta Larratxoko Kultur Elkartearen laguntza izan dutela, besteak beste.


Hogei ekintzatik gora antolatu dituzte Zeberioko abendu kulturalean | Geuria\nHogei ekintzatik gora antolatu dituzte Zeberioko abendu kulturalean\nTxubelasu Guraso Elkarteak antolatuta, Olentzeroren etorrera jaia ospatuko dute abenduaren 24an, Ermitabarritik plazara / Geuria\nKultura-ekintzaz beteriko hilabetea dute Zeberion. Udalak eta herriko kultura eta kirol elkarteek antolatuta, hogei ekintzatik gora egingo dituzte abenduan zehar Zeberioko auzo ezberdinetan. Abenduaren 3an, Euskararen Nazioarteko Egunean, hasiko dute egitaraua. Jürgen Lange zeberioztarrak alemanieratik euskarara itzulitako ‘Peru Tximaluze’ ipuin bildumaren irakurketa jarraitua egingo dute eskolan (15:00), eta arratsaldean, inguruko euskaldunberrien omenezko ekitaldia antolatu dute udaletxean (18:00), euskararen inguruan bizi dituzten esperientziak jendartean partekatu ditzaten. Abenduaren 10ean kontzertua eskainiko du Zeberioko musika eskolak udaletxeko goiko solairuan (19:15), eta hiru egun geroago abesbatzaren txanda izango da, Ermitabarriko San Antonion (19:30).\nAbenduaren 15ean Pasaia eta Donostiara irteera egingo du Austarrik, eta Zubialden gaztetxoen pilota partidak izango dira (12:00). Arratsaldez Arratiako tranbiaren inguruko hitzaldia antolatu dute udaletxean (19:00), hura desagertu zenetik 55 urte bete diren honetan. Abenduaren 16a Eusebio Aldekoa zahar egoitzaren eguna izango da. Goizetik hasita, meza (11:30), argazki erakusketa (12:30) eta trikitilariek girotutako luntxa (12:45) izango dira. Bazkalostea kontzertu akustiko batekin igaroko dute. Hilaren 18an doako bisita gidatuak antolatu dituzte Erremintari museoan (18:00-20:00), 20an ballet emanaldia frontoian (18:00) eta 22an euskal dantzen ikuskizuna eguerdian (14:00) eta antzinako musika zeltiarraren kontzertua arratsaldean (19:00).\nXABIER MADARIAGAREN HITZALDIA. Xabier Madariaga kazetariak, bestalde, ‘Ur handitan’ saioan landutako gaien inguruko hitzaldia eskainiko du abenduaren 23an, udaletxean (19:30). Gabon egunean ohiko kalejira egingo du Olentzerok, Ermitabarritik plazara (17:30). Hilaren 26an Etxazoko jaiak ospatuko dituzte eta 27an bolo jaurtiketa egingo dute Ermitabarrin (20:30). Biharamunean San Tomas Zaharra jaia ospatuko dute Barbatxaon (12:00). Abenduaren 30ean euskararen transmisioaren inguruan arituko da Juan Manuel Etxebarria herritarra udaletxean (18:30), eta 2019ko azken egunean ohiko igoera egingo dute zeberioztarrek Tontorrandira. Bukatzeko, umeentzako euskarazko film baten proiekzioa iragarri dute urtarrilaren 3rako udaletxean (19:00): “Mona Lisa misioa”.\nSailkatuta: Austarri Mendi Taldea, Juan Manuel Etxebarria, Xabier Madariaga\nZeberioko Austarri Mendi Taldeak irteera egingo du Moncayora irailean\nJuan Manuel Etxebarria ‘Hitanoaren balioaz’ arituko da Galdakaon\n‘Zeberio Ezagututen’ lehiaketako bigarren galdera sorta argitaratu dute\nHego Uribe eskualdeko herritarrak ere EiTB Maratoiaren alde\nMiren Agirregoikoa jokalari ohia omenduko du Ibaizabal Saskibaloi Taldeak azaroaren 30ean


Xabiroi: 31. zenbakia, 2014ko otsaila by XABIROI Komikia - Issuu\nXabiroi: 31. zenbakia, 2014ko otsaila\nproposamenak, Bidali hire iritziak, irudiak... xabiroi@ehi.ikastola.net www.facebook.com/xabiroi Albisteen txokoa testua: Igor Leturia EUSKARAZKO KOMIKI BERRIAK PAPEREAN... SEI KOMIKI BERRI ATERA ZIREN AURREKO URTEAREN AMAIERAN Udazkenero, Durangoko Azoka, Getxoko komiki-azoka eta Gabonak direla-eta, euskarazko komiki berriak atera ohi dira, eta iaz ez zen salbuespena izan. Sei komiki izan ziren, ez dago bat ere gaizki! Horietako hiru itzulpenak izan ziren. Batetik, mundu guztian atera zen Asterixen album berria, Asterix eta piktoak, euskaraz ere atera zuen Salvat argitaletxeak; album honetan, hasieratik marrazkigile eta Goscinnyren heriotzaz geroztik gidoilari ere izan den Uderzok lekukoa pasatu die Jean-Yves Ferri gidoilari eta Didier Conrad marrazkilariari. Bestetik, Ttarttalo\nargitaletxeak Yann Dégruelen Saba eta landare magikoa itzuli du euskarara, kafearen aurkikuntzari buruzko haurrentzako kondaira bat komikian kontatua. Azkenik, Cénlit-Denonartean etxeak Amaia – Euskaldunak VIII. mendean komikia, F. Navarro Villosladaren eleberrian oinarrituta 80ko hamarkadaren hasieran Rafael Ramosek egindakoa, berrargitaratu du. Beste hiru jatorriz euskaraz sortutakoak dira. Lehenengoa, De rerum natura 5, Zaldieroa Xabiroiko kolaboratzaileak Berria egunkarirako egiten dituen zinten 5. bilduma, Elkarren eskutik.\nBigarrena, Txalapartak ateratako Habiak, Maite Gurrutxagak egina Dejabu panpin laborategiaren Gizona ez da txoria antzezlanean oinarrituta. Eta hirugarrenik, Mattinen 1813-2013 Sua itzali, hiria piztu, Donostia Sutan 1813-2013 elkarteak argitaratua.\n...ETA EUSKAL EGILEAK NAZIOARTEAN ERE BAI JULEN RIBASEK BI ALBUM ATERA DITU FRANTZIAN\nonenarentzat eta Basauriko lanik onenarentzat. Lanak bidaltzeko epea martxoaren 31n amaitzen da. Egin gogor! www.portugalete.org www.euskalnet.net/pozokoetxe\n...ETA JADA BADAKIGU IAZKO BATZUEN IRABAZLEAK ZEINTUK DIREN\n...ETA DIGITALEAN SAURÉ ARGITALETXEAK BESTE 10 KOMIKI ATERA DITU EUSKARAZ, FORMATU DIGITALEAN SOILIK Sauré argitaletxeak bere komiki guztiak euskaraz ere argitaratzen jarraitzen du, eta duela urte batzuetatik hona formatu digitalean soilik, Koomic plataformaren bidez. Iazko hondarrean 10 komiki atera ziren guztira: Katu hegoduna, Yurre Ugarte gidoigile eta Joseba Larratxe Josevisky Xabiroiko kolaboratzailea marrazkigile dituela; Esaerak eta ikasbideak eta Matxinsaltoargitaratzailea, Jean-François Sauré eta Esteban Hernándezenak; Uretara!, Nacho Fernández eta Txani Rodríguezena; Poemak eta loreak eta Taxi bat eta historia bat, Joseba Gómez eta Josema Carrascorenak; Ni Hao, Txina!, Jonathan Miranda, Víctor Manuel Rodríguez eta Sara Calzadarena; Newton 24. mendean eta koska, Víctor Araque eta Edorta Corpasena; Van Goghen belarri erdia, Inge Eguiluz eta Moratharena; eta Kirolaren balioak, Jorge González de Matauco eta Fernando Ferreirorena. 10 komiki, ezingo gara kexatu! www.koomic.com\nJulen Ribas Xabiroiko kolaboratzaileak (Iban Zalduaren gidoiarekin Euskadi saria irabazitako Azken garaipena komikia marraztua, besteak beste) bi album kaleratu ditu Frantzian Ankama argitaletxearekin. Kerubim 1 eta Kerubim 2 dira, biak Eric Hérenguelen gidoiarekin. Zorionak Julen, eta segi horrela! www.ankama-editions.com/fr\nMARTXAN AURTENGO KOMIKI LEHIAKETAK... PORTUGALETE URI URENA SARIKETA ETA GANORABAKO LEHIAKETA Urtero egiten diren komikilehiaketetako batzuk martxan daude jada. Portugaleteko Udalak antolatzen duen Portugalete Uri Urena Komiki Lehiaketak XXVIII. edizioa du aurten. Iaz bezala, bi kategoria daude, komikia eta komiki-banda, biak oso sari onak dituztenak: komiki kategorian, 1.800, 1.250 eta 800 euro lehen hiru sailkatuentzat, 300 euroko akzesitak euskarazko eta Portugaleteko egile onenei eta 200 euroko akzesita 16 urtetik beherakoen lan onenari; komikibanda kategorian, 300 euro irabazleari eta 100 euroko akzesita 18 urte baino gutxiagoen arteko irabazlearentzat; eta gidoirik onenari, 300 euro. Lanak otsailaren 28a baino lehen bidali behar dira. Bestalde, beti bezala abian da Basauri Komik ekimenak antolatutako Ganorabako 2014 komiki-lehiaketa ere, sari bikainekin hau ere: 900, 450 eta 300 euro lehen hiru sarituentzat eta 300 euroko akzesit bana euskarazko lanik\nGALTZAKOMIK ETA REKALDEORTZADAR LEHIAKETETAN Iazko hainbat sariketak, bestalde, irabazleen berri eman dute. Horien artean dago Tolosako Galtzaundi Euskara Taldeak antolatutako Ibarra Galtzakomik euskarazko komikien VI. Lehiaketa. Nagusien artean, 1. saria Maitane Gartziandiak eta 2. saria Iosu Mitxelenak eraman dituzte; 12 eta 18 urte artekoen artean, 1. saria Markel Galbetek eta 2. saria Inhar Esnaolak jaso dituzte; eta 12 urtetik beherakoen artean, 1. saria Maider Romerok jaso du. Lan guztiak lehiaketaren webgunean ikus daitezke. Azkenik, Noticias Taldearen Ortzadar kutur gehigarriak eta Bilboko Rekalde aretoak antolatzen duten RekaldeOrtzadar komiki-lehiaketaren III. edizioan, saria bi egilek eraman dute ex aequo eta saria banatuko dute: Jon Mikel Udakiolak, Javier Ojuelek eta Xabi Etxeberriak Txorimaloa lanagatik\n12 AZALAK Yurre Ugarte eta Alex Orbe\n18 KOMIKITAUN elkarrizketa Maite Gurrutxaga\n23 MUSEO BILDUMA Harkaitz Cano eta Iñaki G. Holgado\n29 ZONBIÑE Egoitz Lasa eta Lope\neta Piedad Ortiz de Urbinak Maitasun gozoa lanagatik. Eta Ohorezko saria duela urte batzuk desagertutako Ipurbeltz komiki-aldizkariak eraman du, merezimendu osoz. galtzakomik.blogspot.com www.salarekalde.bizkaia.net\nHURRENGO ZENBAKIA 2014KO EKAINEAN!\nEGILEAK: Joseba Beramendi, Dani Fano, Harkaitz Cano, Iñaki G. Holgado, Patxi Huarte, Unai Iturriaga, Egoitz Lasa, Adur Larrea, Igor Leturia, Jose Anjel Lopetegi, Alex Orbe,\nManu Ortega, Alex San Vicente, Yurre Ugarte, Asisko Urmeneta. AZALAREN IRUDIA: Lope EUSKARA ZUZENTZAILEAK: Mikel Barrios, Miel A. Elustondo. INPRIMATZAILEA: GERTU inprimategia\nOñati. Tel.: 943 783 309 LEGE GORDAILUA: SS-194-2014\nGIDOIA: Yurre Ugarte / IRUDIAK: Alex orbe\n“Antzerki lana bera ere oso bisuala zen eta paperean hala izaten jarraitu behar zuen”\n“PROIEKTUAN INPLIKATU BEHAR ZARA. BARRURAINO SARTU, ETA BUSTI”\nENA SUNTSITZEN DUEN GARAPENKERIAK XIMONEN BASERRIA ERAMAN DU. NOIZ EDO NOIZ BERE ETXALDETIK ABIADURA HANDIKO TRENA IGAROKO DA. DENA HILTZEN DUEN GERRAK, BESTALDE, SELMAREN BIZITZA IRAULI DU. ERIZAINA DA ETA LANERA DATOR BOSNIATIK EUSKAL HERRIRA, BASERRIA KENDU DIOTEN ZAHARRA ZAINTZERA. MAITE GURRUTXAGAREN PINTZELAK ELKARTZE BEREZI HORREN TESTIGANTZA JASO DU ISILEAN, ETA HABIAK KOMIKIAREN BITARTEZ LEKUKO BIHURTU GAITU GU ERE. Baina proiektu honetan ez zara bakarrik aritu. Istorio honek antzerki lan bat du sorburua. Bai, gidoia Dejabu panpin laborategia antzerki konpainiarena da, eta beraiek izan dira istorio hau sortu dutenak. Sortze prozesuaren lehen urratsa beraiena izan da, istorioa eta gidoia beraien sorkuntza da, eta ni izan naiz hori guztia komikiaren hizkuntzara egokitu duena. Haiek egin zidaten proposamena. Badute beste lan bat paperean argitaratuta eta honekin ere gauza bera egin nahi zuten, baina oso testu gutxi zuela kontuan hartuta komikia egitea pentsatu zuten, liburu bisuala iruditzen zitzaien egokiena lana argitaratzeko. Gidoia antzerki lana bera zen. Hortik aurrera, komikira eramateko bidea libre egiten utzi didate. Antzerkiko testu berbera sartu dugu, baina tartean garatzen diren beste kapitulu batzuk nire esku joan dira. Neure irakurketa egiten utzi didate. Antzerki lan batentzat ez da ohiko egokitzapena. Zergatik komikia? Alde batetik, gidoia laburra zelako, baina, batez ere, antzerki lana bera oso bisuala zelako, eta paperean hala izaten jarraitzeko, komikia iruditu zitzaielako biderik egokiena. Ia dena hitzik gabe kontatu daiteke. Izatekotan, testua soberan izan dezake. Hainbat testu beharrezkoak dira, baina jarri ditugun beste batzuk kenduta ere berdinberdin ulertuko litzateke. Hori du berezko komikiak.\nGai labainak ukitzen dituzue, gai sentiberak. Zaila izango da distantziaz aritzea, inplikatu beharra eta beste... Bai. Inplikatu behar da. Proiektu bat jasotzean, edozein dela ere, beti inplikatu behar zara. Barruraino sartu, eta busti, eta hondoraino sartu zaren putzutik ateratzeko ahalegin guztia egin. Kasu honetan hasieratik inplikatu nintzen\nproiektuarekin. Esan dudan bezala, libre utzi ninduten nahi nuena egiteko. Ondoren, Dejabukoek komikia irakurri zutenean, zera esan zidaten, haien buruan geratu ziren hainbat gauza edo sentipen –antzerki lanean kanpoan utzi behar izan zituztenak–, komikian agertzen zirela. Beraz, azkenean istorioak bide beretsutik eraman gaitu. Elkar ulertu dugu hitz egiteko beharrik izan gabe. Ni, tamalez, ez naiz Bosnian egon, baina beraiek bai, eta han bizitakotik sortu zen ideia. Gainera, antzerki lana idatzi zutenean Londresen zeuden ikasten eta AHTko kontua bor-bor zegoen hemen. Oso barrutik ateratako obra bat izan zen. Hori dena nabaritu nuen gidoia jasotzerakoan, eta horren esentzia ateratzen saiatu naiz. Bi pertsonaiek dute iraganean ametsa, eta amesgaiztoa. Ezin oraina bizi, ezin oraina gozatu. Jakina, Ximonen itxaropenak dezente murriztu dira. Baserria desagertu da eta beti dago atzera itzultzeko nahi hori. Selmak ere karga handiko motxila darama eta asko sufritu du eta hau ere haurtzaroaz gogoratzen da, sufrimendu horren aurretiko oroipenak direlako. Bai, biengan ere badago zer edo zer atzera itzuli nahi izatera eramaten dituena. Adin ezberdina dute, eta konponbideak ere ezberdinak dira bientzat, baina, hala ere, elkar ulertzera eramango dituzten alde komun asko dituzte.\n• “Story-boardeko lana izan da garrantzitsuena obra honetan. Zer kontatu eta nola kontatu erabakitzen den unea” Beraz, askatasunaz marrazten utzi dizute. Bai, eskerrak. Horrelako lan batean sartzeko istorioa zure ikuspegitik kontatzeko aukera izan behar duzu, eta kontakizunaren sortzaileek ere hala nahi zuten. Hartu nituen erabakiak egokiak iruditu zitzaizkien eta horrela gustura egiten da lan. Konfiantza handia izan dute niregan. Suerte\nhandia izan dut. Proiektuan sartu nintzen lehen unetik egiletzat hartu ninduten eta ez beraientzat lan egiten ari den langiletzat. Gure artekoa oso harreman erraza izan da. Eta horrela izan da Dejabu panpin laborategikoak oso eskuzabalak izan direlako. Patxadaz lan egiten utzi omen dizute. Hori beharrezkoa izango da, bada, sorkuntza lan bat ongi burutzeko… Bai. Hasieran, lana eman zidatenean, adostu genuen aurkituko genuela modua komikia nolabait autoeditatzeko, diru-laguntzak eskatuz eta bat eta beste... Lanean hasi nintzen, eta errazagoa zirudiena bi urteko lana bihurtu zen, orriak eta orriak bata bestearen atzetik. Lanaren tamaina ikusita, Txalaparta argitaletxearekin jarri ziren harremanetan, guk baino gestio hobea egingo zuten ustetan. Bilera egin genuen, eta haiek baietz. Eta gu pozik. Zer ekarpen egin diozu Habiak komikiarekin Gizona ez da txoria antzerki lanak kontatzen zuen istorioari? Saiatu naiz istorioaren mamia mantentzen. Funtsean, antzerki lanean kontatzen dena komikian kontatzen den berbera da. Nik adarrak atera ditut, tiraka hasi eta hari gehiago atera, gauza bera beste adierazpide baten bidez kontatu. Baina, funtsean, kontatutakoa berdina da. Antzerkiko pertsonaien izaerari leial izaten saiatu naiz. Agian beste norbaitek ezberdintasunak aurkituko ditu, baina ni haien mamiari eusten saiatu naiz. Zure lehen komikia izateko komikiaren narratiba ederki menderatzen duzula erakutsi duzu. Zaila egin al zaizu ilustraziotik komikirako aldaketa? Ez. Ikaragarri gozatu dut. Oso komikizalea naiz eta irakurtzeko ohitura izan dut beti. Agian, ilustratzailea izanik, begi analitikoz irakurtzen ditut. Hainbeste gustatzen zaidan gauza bat neronek egiteko aukera ikusi nuenean, bada, segituan heldu nion erronkari. Egia esan, intuizioz egin dut lan, gehiegi hausnartu gabe, baina pentsatzen dut aurretik irakurritako lanek irakatsitakoa ere hor dagoela. Nire ustez, story-boardeko lana izan da garrantzitsuena obra honetan, denbora gehien eskaini diodana, eta\nMAITE GURRUTXAGA OTAMENDIk (Amezketa, 1983) Arte Ederrak ikasi zituen Leioan eta Bartzelonan, eta ilustrazioa Bartzelonako Escola De La Donan. Ikasketak burutuz geroztik jo eta su aritu da helduentzako zein haurrentzako liburuak ilustratzen. Diskoen azaletan eta hainbat aldizkaritan ere ikusi ahal izan ditugu beraren marrazkiak. 2009an Etxepare saria irabazi zuen Mikel Gurrutxaga nebarekin batera egindako Alex nire laguna album ilustratuarekin. Iaz Alderik alde zirriborro liburuen bilduma argitaratu zuen eta bere azken lana Habiak komikia da. Dejabu panpin laborategiarekin elkarlanean egin du.\nburuhauste handienak eman dizkidana. Gero, garbira pasatzeak bere karga du, baina lanaren giltza story-boardeko eginkizunean dago. Zer kontatu eta nola kontatu erabakitzen den unea. Nire ilustrazioetatik asko izango du, baina gogotik saiatu naiz irudia sinplifikatzen. Apaingarriak baztertu eta mamira joan. Istorio epikoa balitz, tira, baina istorio honek halako estiloa behar zuen. Pertsonalki, irudietan azkartasuna eta freskotasuna duten komikiak ditut gustuko.\nKoloreek ere zer esan handia dute komiki honetan. Bai, eta arrazoia oso sinplea da. Hasteko, irakurlea ez aspertzeko, kar, kar. Baina gehienbat denbora adierazteko izan da. Gidoian ez da agertzen denboraren aipamenik eta irakurleari adierazi nahi nion istorio hau ez zela bi hilabeteko kontua, garatzen den harremana garatzeko denbora tarte luzeagoa behar dela. Koloreek urtaroak irudikatzen dituzte, eta irakurleak denboraren joana sumatzeko estrategia hori erabili dut. Eta zer eman dizu komikiak ilustrazioak ematen ez zizuna? Kontatzeko beste modu bat. Kontakizun sekuentzialean murgiltzeko aukera. Hori izan da gehien sufriarazi didana eta, era berean, gehien gozarazi didana. Ilustrazioak ere narratzea du helburu, baina beste modu batean. Komikiak, zinea gogorarazten dit gehiago. Kontatzeko modu hori bilatzen gozatu dut gehien eta horixe eman dit batik bat komikiak.•\nKOMIKI BAT: Le goût du chlore, Bastien Vivések egina. ABESTI BAT: Arcade Fire taldearen Sprawl II. DISKO BAT: Neil Youngen Harvest. LIBURU BAT: Los detectives salvajes, Roberto Bolaño txiletarrarena. FILM BAT: Blade Runner, Ridley Scottek zuzenduta. PERTSONA HISTORIKO BAT: Ezin esan. Paso. TOKI BAT: San Martingo zelaia, Amezketan.\na g a x t u r r u G\nDejabu panpin laborategikoek helarazi zizuten gidoiak zortzi orri zituen. Komikiak ehun eta hogei... Izan zitekeen motzagoa, baina halaxe atera zait. Istorioa egin ahala orri gehiago eskatzen joan zait. Hasierakoa erraza izan zen, gidoiari jarraiki. Baina gero ateak irekitzen hasi zitzaizkidan, Ximon eta gerra –bera ere gerra bat bizitakoa behar zuen izan–, kukua... Elementu piloa ateratzen hasi zitzaidan nire irudimenezko mundutik eta luzatu egin zitzaidan istorioa. Komikia garatu ahala gauza berriak agertzen ziren. Komikia biribiltzeko ere, istorioak bere isatsa jateko, gauza berriak eskatzen zizkidan; dena ondo itxi ahal izateko elementu gehiago sartu behar izan ditut. Antzerki lana biribila zen bere horretan, baina komikiak beste esparru eta ikuspuntu batzuk jorratzera ere eraman zaitzake, eta hala izan da kasu honetan.\nHitz gutxiko komikia egin duzu. Hala eskatzen zizun istorioak, edo hala imajinatzen zenuen Simon eta Selmaren arteko harremana? Gidoia malgua zen, molda zitekeen, baina bere horretan ongi funtzionatzen zuela uste nuen, eta testu gutxi izatea istorioarekin bat zihoan. Atal batean taxilari bat agertzen da eta hura oso hiztuna da, Selma eta Ximonen kontrapuntua da. Taxilaria da Selma eta Ximon gainerako mundutik aldenduta daudela ohartzera eramaten zaituena. Bi pertsonaien izaerarekin bat dator komikiak hitz gutxi izatea.


8.000 metroko altuerako farmaziak - Alex Uriarte - bizkaie.biz\n8.000 metroko altuerako farmaziak\nAlex Uriarte\t2018-10-26 12:19\nAlpinismoaren aita pontekoak, Reinhold Messner ahalguztidunak, ez dauka zalantza txikerrenik be: mediku bat behe kanpalekura joango balitz eta bertakoen odol-laginak hartu, mendizaleen % 90 kokoteraino dopauta doala ondorioztatuko leuke.\nHimalayismoaren guruak Desnivel aldizkari entzutetsuan eginiko adierazpen potoloetan, ez dau inongo erreferentziarik egiten UIAAk, hau da, Alpinismoko Erakundeen Batzorde Ofiziala danak dopintzat joten dauenari. Entidade horrek, hain zuzen be, oxigeno-bonbonak modu ofizialean dopajetzat joten ditu edozein lasterketatan; eta, jakina, zortzi milakoak konkistetakoa lasterketa danen gurasoa da. Mendigizon beteranoa, esan bezela, harago doa: zortzi milakoen industrian produktu farmazeutikoen erabilerea guztiz zuztartua dago. Jomugak, besteak beste, errendimendu muskularra areagotzea edo odolak garraiatzen dauen oxigeno-kopurua handitzea dira. Bestela esanda: dopina definidu dau alpinista ohi italiarrak.\nEverest, K2, Nanga Parbat, Annapurna… mendiak izateaz gan, merkaduak dira, merkadu hutsak; logikoa dan lez, merkadua edo show business distiratsua dagoan lekuan, begibistakoa da goi-mailako konpetentzia egongo dana, alegia, diru-kontuak, gordin-gordinean. Mendian ibilteko esperientzia —eta espedizinoak ordaintzeko beste diru— daukien bezeroak hamaikatxu agentziagaz hartu-emonetan jarten dira, munduko gailurrik altuenak zapaltzeko. Agentzia edo marken egitekoa, horrenbestez, bezerook tontorra harrapau deien eskura dagoan dan-dana egitea da —eta, dana dinodanean, dana dinot—. Egitekoen artean, hurranez hurran, aireportuetatik (erabiliena Lhotsekoa izan ohi da) behe kanpamendura arteko tramite zein bitarteko danak kontrolpean eukitea, materiala —jana nahiz edana, sokak, aseguruak, eskailerak, piolet edo kranpoiak edo bestelako atazak— kudeatzea eta, zelan ez, gailurrera heltzeko sustantzia egoki edo pertinente oro arteztea dira.\nMessnerren berbetan, orain dala hamarkada ugaritatik, mendizaleen poltsetan ez dira faltau Edemox, Diamox, Epipen edo Decadron lako farmakoak. Hori gitxi balitz, zelan ahaztu Dexametasona ospetsua: mendi-hiztegian Dex modura ezagutzen dan botika horrek, hain zuzen, altuera handian gagozala, garunak bere tamaina ez handitzea eta, holan, infartu zerebralik ez izatea ahalbidetzen dau. Makaltasun hau dezente normala da altuerea 6.500 metroz gorakoa danean. Kontuak atera deizuezan, farmako hau kimioterapietan ibilten dan gogorrenetakoa da, gaixotasun larri samarrak trataukeran errezetetan dan Hidrokortisonea baino 30 aldiz latzagoa.\nKontu hau guztia, jakina, ez da inondik inora be barria: 1953an, historiako mendizalerik entzutetsuenetakoa dan Hermann Bulh Pakistaneko beste erraldoietako batetik (Nanga Parbatetik) itzuli zanean, normaltasun osoz autortu eban anfetaminak konsumidu zituala. Ez zan ezertxu be pasau: beste aro batzuk ziran. Gaur egun, ostera, pilulok oraindino be konsumiduten jarraitzen dabe. Hori bai, inork ez dau txintik autortzen: beste aro batzuk dira. Bien bitartean, atletismoan, txirrindularitzan nahiz kulturismoan dabizanei begira emoten doguz egunak, mendizaletasuna munduko aferarik sanoena zein euskaldunena dalakoan.\nProfesional adierazgarrienek azaldutakoaren arabera, gakoa Himalaiako garaiera ikaragarrietara ohitzean datza, hau da, aklimatazinoan. Arazoa, baina, horrexegaz lotutakoa da, izan be, guztiz zilegi —eta beharrezkoa— da farmakoak eskura izatea, altuera-kota inportanteetan mendizaleren bat gaixoak jota sentidu ezkero, ganoraz tratau ahal izateko; dana dala, medikamentuak modu automatizatu zein sistematikoan erabilten hasten diranean, aklimatazino-faseari agur esaten deutsie: kontu fisiologiko huts-hutsa kanpo-baliabide sintetiko eta kimikoakaz bardintzea. Hau Everest ahalguztidunaren kasura ekarrita, Luklara —kotarik bajuena, 2.850 metrotara, atera kontuak…— ailegeteaz batera emoten jako hasikerea aklimatazinoari: anfetaminen, Dex-aren edo oxigeno-txuteen barra librea. Modu progresibo edo gradualean egin beharreko ohitze-prozesuaren garaiak joan ziran: farmakoen iraultzea hemen da. Everest? Ia-ia 9.000 metrotzar? Zer da hori, ba? Non dago arazoa? Horreetan gagoz.\nArgi dagoana zera da, alpinismoaren ikuspuntu epikoa —eta, beharbada, klasikoa— betiko galdu dala, oxigenoak edo soka finkoek bidea edegi daben heinean. Helmugea, honezkero, ez da tontorrera heltzea; horren ordez, asmoak bestelakoak dira, haragokoak dira: ahal bada, azkarrena izan beharra dago eta, batez be, lehenengo gailurreratu. Egiteko hau garbi nahiz modu guztiz legalean egitea ez da baloretan, ez dau jada inongo zentzunik. Azken baten, horixe da bezeroek nahi dabena, horixe da alpinismo-enpresek gura dabena, horixe da aldizkariek edo ikusleek behar dabena. Gaur egun, badirudi Everest egun bateko denpora-tartean, praka laburretan eta puro bat erreten igoten ez dauena, zuzen-zuzenean, ez dala ezer. Giltzurrunetako gaixoa, gatx hepatikoa zein arazo kardiobaskularrak, beraz, jokoaren parte dira daborduko. Aukera bi baino ez dagoz: jokoa onartu eta parte hartzea edo aldizkarietako nahiz youtubeko titularrei muzin egitea. Hautuaren erantzuna, ostera, bakarra izan ohi da, normalean; argi dago ospearen eta bizi osorako lesioen artean zein dan aukeratu behar dana.\nMessnerren aipuakaz amaitu gura neuke, lekukorik ziurrenak dirala deritxot-eta. Mito transalpinoak historiaren bahean zehar nabarmenduriko mendizaleen testigantzak aitatu zituan: Maurice Herzog eta bere taldeak, 1950ean Annapurnara eginiko espedizinoan, azukre-koxkorrak adrenalinatan bustiten zituela autortu eben; Lionel Terrayk Huntsan —Mendikate Zuria— konkistetako kokaina-orriak erabili zituala kontau eban, 1952an; Hermann Buhl eta anfetaminen konsumoa goian azaleratu dogu; Tom Hornbein, Lute Jerstad nahiz Barry Bishopek, 1963ko Everesteko trabesian, anfetaminak, hormonak zein bestelako kapsulak konsumidu zituen, orain dala urte gitxi batzuk azaldutakoaren arabera; Steven Venables handia, barriz, kafeinea erabili eban 1998an Everesteko Kangshung lerroa igaroteko.\nNi neu ez naz kirolaren eszeptikoen zakuan sartzen, baina horrek ez dau esan gura eszeptikook ulertzen ez dodazanik. Sarritan, altueratako karrera hau hamalau zortzi milakoak konkistetako lehia barik, Himalaiako farmazia partikularra dalakoan nago. Amaitzeko, testu xume honetan ez neuke sartu gura negozio honek mendian ixten dauen sekulako hondakin-kopuruaren, enpresen ustelkeria konpulsiboaren edo aldizkarien saldukeriaren uretan… oraingoz ez, behintzat.


AquaDat, uraren kudeaketa adimendunagoa lortzeko konponbideak - SPRI\nEuskal startup-ak analisi prediktiboa erabiltzen du uraren erabilpen eraginkor eta jasangarria lortzeko\nAquaDat proiektuaren xedea da konponbide integralak eskaintzea, batik bat, enpresei eta erakunde publikoei uraren kudeaketa adimenduna lortzeko. Startup horrek aholkularitza teknologikoko zerbitzu bat garatu du, eta baita ere ura denbora errealean neurtzeko eta aztertzeko plataforma bat. Helburua da informazio baliagarria lortzea baliabide hidrikoa modu eraginkorragoan kudeatzeko ziklo osoan, bai instalazio industrialetan eta bai hiri-ingurunean.\n“Prozesu osoan aztertzen dugu ura, ez bakarrik ikuspuntu teknikotik, baita ere kostu ekonomikoen eta ingurumeneko kostuen ikuspegitik” azaldu du Jorge García del Arcok, AquaDat enpresako zuzendari nagusiak, “enpresa edo erakunde bakoitzaren premietara ongien egokitzen diren konponbideak eskaintzen ditugu, horretarako erabiliz ingurumen-araudi guztiak betetzen dituzten eta ekonomikoki eraginkorrak diren tresnak”.\nStartup-ak sortu duen lehen garapena AquaRadar da, sentsore bidezko neurketa-sistema bat, uraren kalitatea neurtzen duena prozesu industrial batean, hasi instalazioetan sartzen denetik eta ateratzen den arte. Tresna horrek uraren zikloko puntu kritiko guztiak neurtzen ditu. Eskuratzen duen informazioarekin bermatzen du ura kalitatezkoa dela eta araudi guztiak betetzen dituela, eta horrekin batera, kudeaketa hobetzeko moduak proposatzen ditu.\nEnpresak dagoeneko probatu du konponbidea, eta une honetan bezero profil desberdinen arabera pertsonalizatzen ari da. “Konponbide honen bidez enpresa batek bere prozesu industrialean gertatzen den guztia ezagutuko du, eta gainera, lotura estua du Erantzukizun Sozial Korporatiboko planekin”, dio AquaDat enpresako zuzendari nagusiak, “administrazioei, berriz, bermatzen die araudia betetzen dela”.\nAquaDat aukeratuetako bat izan da Bind 4.0 programaren 4. edizioan (Eusko Jaurlaritzako Ekonomi Garapen eta Azpiegitura Sailak SPRI Taldearen bitartez bultzatzen duen Industria Adimendunaren azeleragailu publiko-pribatua) parte hartzeko. Programa horri esker, AquaDat enpresak bere konponbide teknologikoa garatu eta aplikatu ahal izango du Coca-Cola multinazionalarekin elkarlanean eginiko prozesu baten bidez.\nAquaDat 2016an sortu zen, Bizkaia International Startup Connection programaren lehen edizioan parte hartu ostean. Bizkaiko Foru Aldundiak bultzatutako ekimen horri esker, lantaldeak azelerazio-prozesu bat egin zuen CIC Boston-en. 2017an, proiektua finalistetako bat izan zen MIT Water Innovation Prize nazioarteko lehiaketan, eta 2019an lehen saria eskuratu zuen BIC Gipuzkoak antolatutako Galileo Masters lehiaketaren Euskadiko edizioan. AquaDat SPRI Taldeak bultzatutako Ekintzailetzaren Euskal Ekosistemako UpEuskadi plataformako kidea da.


Waves Out euskalduna, maiatzeko PS Pluseko doako jokoen artean - Berriak - Game Erauntsia - Bideojokoak euskaraz\nWaves Out euskalduna, maiatzeko PS Pluseko doako jokoen artean\nLander Unzueta | 2021/05/19 13:00 BerriakEuskal jokoak\nCrevice Games bilbotarraren lana urtarrilean estreinatu zen PS4an. Euskaraz gozatu daiteke bi jokalarirentzako abentura.\nMaiatzeko PlayStation Plus zerbitzuko doako jokoak eskuragarri daude jada. Horien artean titulu handiak eta ezagunak egoteaz gain, Euskal Herrian sortutako obra bildu dute hilabete honetan. Crevice Gamesek garatutako Waves Out dibertigarria PS4ko liburutegira gehitu dezakete zerbitzuaren harpidedunek.\nAhalmen magnetikoak dira Waves Outen ardatza. Jokalariek hauek erabilita ahalik eta puxtarri metaliko kopuru handiena batu beharko dute; gehien biltzen dituenak irabaziko du partida. Premisa sinple hau botere bereziekin eraldatzen du jokoak, puxtarriak biltzeko jokalariek era guztietako ahalmenak erabiliko baitituzte.\nEz hori bakarrik, kokalekuak askotariko oztopoak aurkezten dituzte, partida dibertigarri zein azkarrak eratuta. Jokalari bakarra zein bi adiskide aritu ahal dira elkarren aurka Waves Outen.\nBillarraren eta pinballaren arteko nahasketa hau pasa den urtarrilean kaleratu zuten bilbotarrek PlayStationen kontsolarako. Izan ere, bideo-jokoa PlayStation Games Camp egitasmoaren baitan garatu zuten Bilboko egoitzan.\nEkimen honetan parte hartu duten hainbat euskal estudiok egin modura, bideo-jokoa guztiz euskaratuta argitaratu zuten Crevicekoek; jokoaren menuan hizkuntzen artean aukeratu daiteke euskara.\nPS Pluseko harpidedunek ekainera arte izango dute denbora Waves Out jokoen liburutegira gehitzeko. Euskal jokoarekin batera Battlefield V, Wreckfest eta Stranded Deep eskaini dituzte PlayStationekoek hilabete honetan.


Espainiako Gerra Zibilaren hasieran —1936ko irailean— frankistek sarraski batean eraildako hogeita hamasei errepublikarren gorpuen hondakinak. Hobi komun hau Estépar udalerrian dago (Burgosko probintzia, Gaztela eta Leon). Indusketak 2014ko uztail-abuztu artean egin ziren.\nSarraskia pertsona multzo baten erailketa da. Gerra garaian, estatu terrorismoko —edo "gerra zikin"eko— eta terrorismoko erasoaldietan, multzo horiek pertsona ugarik osatuta egon litezke. Sarraskien biktimak maiz errepresaliatuak izaten dira, beren pentsamolde politikoak, erlijiozko sinesmenak, etnia edota arraza direla eta.\nSarraski baten definizioa lausoa den arren, orokor har biktimen eta eraileen arteko botere desoreka dagoen egoeretan erabiltzen da.\nOrriaren azken aldaketa: 9 otsaila 2022, 10:16.


Herriz Herri - Aiherra (NB) | 2021eko Apirilaren 29a\nKabalkadako laguntzaile eta langileek kabalkada egunean lepoan zuten zapi gorria\nMaitexa Sainte MarieXedarriko etxekoandre xaharrakutzi gaitu. Orain 88urte egin beharrak zituen.Bazuen 2 urte et’erdi Izturitzekoxahar etxean zela, eta joan denlarrazkenaz geroz ez zen batereontsa. Emazte erne eta langilearenoroitzapena uzten dauku.Sukaldari biziki ona izanki,eskuin eta ezker badu zonbeiteta zonbait lan eramanik. Norkdaki zonbat apairu prestatu izandituen bere bizi kargatuan, izandadin Attatea ostatuan ezteienala edozein bazkariren karietara,ala familiako bazkarientzateta komunione eta bataioentzatMaitexa galdatzen zutenenetxetan! Badu zonbeit eskukaldiemanikbesta komiteko gazteeriere, bestetako zikiro bestarentzat,ilarrak prestatu behar zirenean,berdin kermezako antolatzaileeri,harek baitzuen kermezetakobazkarien ala afarien kudeaketabere gain hartzen janarierosketak eginez, langile laguntzaileakbere inguruan bilduz etabazkari ona prestatuz. Pentsa!Denboran 700 bat bazkari etaafari Aiherrako kermezan zerbitzatzenziren! Bestalde, kantaritrebea zen, eta parrokiako koruarenedo abesbatzaren errepikakez zituen hutsegitekoak, ezeta urte guziz antolatzen zirenkoruen elgarretaratzeak. Etxaldeanere animaleko aztaparrekoemaztea izan da, Jean-Pierresenarra lagun.\nMaitexa zenaren ehorzketakjoan den larunbat arratsaldeaniragan ziren Aiherrako elizan.Jendalde handia jin zaioMaitexari azken agurraren egitera.Dolumin bizienak Jean-Pierre senarrari, Sainte Marieeta Duhalde familieri, etxekoJean-Paul eta Isabellen familiari,ahaide guzieri.\nJoan den abenduaz geroz asteanaldi bat baliatzen ahal dugunzerbitzua da hau. Hazparnerajoaiteko partez, herritarrekherrian berean egin ditzaketeerosketak. Herriz herri ibilki da,baina gure herriari doakionez,ostiraletan da Aiherrako plazaraheldu (16:00-17:00), goizarekinheldu zelarik berriki arte.Aiherrako plazan “Bea’rik” izenaduen kamioiaren barnean densaltzaile andereak, edozeinsaltegi edo epizerietan aurkidaitekeen produktuak saltzenditu, hala nola fruituak, baratzekariak,arroltzeak, ogia, xarkuteria,haragi, gasna, edari (arnoa,garagardoa), bai eta egun guzizbeharrezkoak zaizkigun azukre,esne, pasta, ura, olio eta beste.Saltzaileak tokiko ekoizpenaksaltzen ditu, Aiherrako laboraribatzuenak ere, edo herri auzokoak.Eta nungoak diren markatzenere du. Xehetasun gehiagorentzat:07 50 01 93 29\nGozategia jatetxea, berriz irekitzen\nGozategia jatetxea 2 astez hetsiada. Ondorioz, maiatzaren 4tikgoiti berriz hasiko dira etxeraeramaiteko janarien prestatzen,eta pentsatzekoa da, agian,prentsak aipatzen duen bezala,maiatz erditsutan ostatuak berrizirekiko direla, hots Gozategiaostatuan eta ostatu guzietanaspaldiko partez bazkaltzenahalko girela. Geroak erranen.Gauden beha!\nEskola libroko burasoek, murgiltzearenaldeko hautua egin\nEuskararen irakasteko bi eskolamota edo bi sistema daude:ikastoletan 50 urte hauetanlehen maila osoan praktikatzenden murgiltze eredua, edoeskola publikoan eta eskolagiristinoetan proposatzen dutenirakaskuntza elebiduna. Azkenurteetan, hauek esperimentaziobat eramaiten dute, tokika, amaeskolan lehen 3 urteetan euskaradenbora osoz erakatsiz.Euskaren irakaskuntza on batsegurtatu nahian, bazuen zenbaithilabete eztabaidan ari zirelairakaskuntza elebiduna orainarte garatzen duen Aiherrakoeskola libroko burasoak.\nHautubat egin behar eta, berrikitanburasoak gauzen trenkatzekobildu dira. Azkenean burasoenosotasunak lehen 3 urteetaneuskaraz baizik ez irakastearenaldeko hautua egin dute. Euskararengeroarentzat dudarik gabeberri ona. Hezkuntza nazionalaknola ihardetsiko duen laster ikusikoda.Dena den, heldu den urtekoikasturtearentzat, izen emaiteakorain hasten dira. Irakasleekfamilia berriak errezibitzen ahaldituzte, aitzinetik hitzordu bathartuz e-postaz ecoleimmac.ayherre@gmail.com edo 06 4059 96 86 zenbakira deituz.“\nHerri bat bilduz” dokumentalaTVPIn ikusgai\n2017a aihertarrentzat urte bereziaizan zen, gertakari handi batekmarkatu zuen urtea, buruilaren22 eta 29an eman baitzutenurte batez prestatu kabalkada.Hiru mila jendek ikusi ahal izanzuten. Ikusi ahal izan ez zutenentzat,Kanaldudek grabatueta saldu zituen DVD eta USBgakoak. Funtsean, “nahieran”sailean oraino Kanaldude telebistanikus daiteke.Lehen aldia zen Aiherrak kabalkadaprestatzen zuela, lehenaldia zen 140 herritarrek eta 20antzuolarrek elkarrekin partehartzen zutela (dantzari, antzerkilari,makilari, zapur, musikari),ikusgarri berezi hortan, lehenaldia zen 83 laguntzaile eta 16dendari haueri juntatzen zirela.Karia hortara, zenbait hilabeteberantago Kanaldudek “Herribat bilduz” dokumentala partehartzaile guzientzat atera zuen.Parte hartzaileentzat, dudarikgabe geldituko den oroitzapenhandi bat.TVPI telebistan Kanaldudekhedatuko du hau maiatzaren6a eta 13a bitartean, ostegunarratsez hasiz, maiatzaren 6an(21:00), ostiral goizez (9:00),larunbatez (13:00), igandez(12:00), astelehenez (17:00),asteartez (23:00), eta asteazkenez(18:00). Berrogeita hamarminutu irauten du. Ez zaizuedolutuko!


#HerrikoBozak2020 | #HerrikoBozak2020 – 2 orrialdea – iparraldekohitza\nBere parioa kausitu du Aroztegi hautagai eskuindarrak eta Michel Veunac orain arteko auzapezaren tokia hartuko du itsas bazterreko hirian. Aise nagusitu zaie Aroztegi beste hiru hautagaiei. Abertzaleekin bat egin ...\nAlde aski handiarekin nagusitu zaio Etxegarai arerio bakarra zuen Henri Etxetori. Duela sei urte 26 bozen ezberdintasuna zuten bigarren itzulian Etxegarai zentro eskuinekoak eta Etxeto sozialistak. Aldi honetan, 1027 ...\nJon O. Urain Itsasun, Urruñan, Ziburun eta Uztaritzen nagusitu dira, eta aliantza garailea sostengatu dute Hendaian eta Senperen. «Urteetako lan serios eta politaren» emaitza gisa jo du EH Baik. ...\nFlilipe Aramendi eta Eneko Aldana izanen dira, UrruÃ±a eta Ziburuko auzapezak. Hendaian, orain arteko Kotte Ezenarro jalgi da aitzinetik.\nEzkertiar eta abertzaleek bultzatutako BBE Baiona Berde eta Elkarkidea zerrenda herritarrak ez du herriko bozen bigarren itzulian parte hartuko. Martxoaren 15eko gauean, lehen itzuliko emaitzak jaso ondoren, Henri Etxeto ...\nBaionako berdeek Etxeto bozkatzera deitu dute\nBaionako Berdea eta Elkarkidearen kanpaina bukaera Â«desastre totalaÂ» izan dela erran dute, eta salatu dute Jean Rene Etxegarairen aldeko kanpaina egin duten batzuk BBEren bozketan parte hartu dutela. Jose ...


Wikiloc | Alegia-Gaintza: Tolosaldea eta Goierri arteko ikuslekuen bila. Ibilbidea Alegia, País Vasco (España)- GPS track\nAlegia-Gaintza: Tolosaldea eta Goierri arteko ikuslekuen bila.\n8.253 292 5941\nAlegia bike park - Enduro (Mendiko Txirrindua)\nIkusita 2368 aldiz, jaitsita 77 aldiz\nIbilbide Zirkularra: Alegia-Ikaztegieta-Ibiur-Azpizaletxe baserria-Abalizelaigoikoa baserria-Altzagarate-Altzagamendi-Gaintza-Ibiur-Lizarribar baserria-Zubeltzu baserria-Orendain (Jauregi baserria)-Larraspide etxaldea-Lugarraga-Galarreta-Alegia.\nAlegiko Txintxarri plazan abiatuta Legorretako Ola auzoraino bidegorritik edo errepidetik joan behar da eta Baliarraingo bidetik jarraiki. Bi kilometro egin ondoren, Bidearte baserriaren parean, eskubitik gorantz jo behar da Azpizaletxe baserri aldera porlanezko bide batetik. Azpizaletxe baserrira iritsi eta segidan Errementarietxeberria baserritik pasatzen da. Langa bat zeharkatu behar da hemen (tornillo eta tuerka batekin lotutato katea dauka). Aurrera jarraitu eta pista aldapatsu batetik igo behar da, zeta pare bat eginez, baso lanak eragindako lepo moduko bateraino. Zakarra dago bide tarte motz batean (bizikletaren gainean ezina akaso) eta beste langa batera iristen da aurrerago segituta. Naiz eta arazorik gabe pasa bide honek landaretza pixka bat dauka tarteka, San Juan Iturriko bidera ailegatu arte. Eskubitik gorantz jo eta Abalizelaigoikoa baserriaren parean, eskubitik berriro, horiz eta zuriz balizatutako bidea hartu behar da Altzagarate aldera joateko. Erne ibili behar da "Bidegutze 4" waipointean, bapatean ezkerretik gora jo behar da. Aldapa behera jarraitu ezkero Legorretara jetsiko gera zuzenean. Altzagaratera iritsi baino lehenxoago ezkerretik gorantz jo non Burnisagasti baserriaren gurutzebidera iristen da. Gaintzako pista ezkerretik utzita ur biltegi batera iristen da eta jarraian Altzagamendiko mendibidea. Behin tontorra pasa ondoren, beste bide batetik Burnisagasti aldera jeisten da berriro, Altzagarate-Gaintza pistaraino. Gaintzara zuzentzen da bidea.\nGaintzako udaletxearen ondotik Irazusta baserrien bidea aukeratu behar da. Beherago bide hau eskubitik utzi eta Otatza baserrira (hondatuta dago) eta Ibiur urtegira jeisteko bidetik joan behar da. Gorako tarte bat edo bestea eduki arren zati honek jetsiera bihurria dauka; nahiko zabala eta biurgune askokoa, teknika pixka bat izan ezkero gozatzeko moduko tartea. Ibiur urtegiko goi partetik zeharkalditxo bat eginez segitzen da bidea. Aurrerago Lizarribar baserrira joateko bidea hartu behar da eskubitik gorantz. Aurreneko bihurgune pasa ondoren langa bat dago. Lizarribar baserriraino lurrezko bidea dago, belardi artean nahiko aldapatsua. Gero porlanezko aldapa bortitza izango da 400 m. inguru Anduti baserrira iritsi arte. Jarraian ere aldapa gogorra Abaltzisketa-Orendain errepideraino naiz eta desnibela pixka bat areagotu. Urtegitik errepideraino bi kilometro eskas daude bainan desnibela batazbesteko ehuneko 15a izango da gutxi gorabehera.\nOrendainera errepidez eta porlanezko bide batetik urbiltzen da ibilbidea. Alegia-Orendain-Abaltzisketa bidegurutzera errepidez berriro eta zuzenean Larraspide etxaldera porlanezko bidea jarraituta. Larraspideko behi ikulluen atzetik bide landaretsu bat jarraitu behar da. Segidan, pinu artean dagoeneko, burnizko dorrea dago, ehiz parada dena. Landaretza dexente dago tarte honen hasiera baino zailtasun berezirik ez. Ur biltegi zar batearen ondotik pasatzen da gero eta beherago Lugarraga baserrira ailegatzen da. Gero Galarreta baserrira. Galarretatik berrehun metro beherago errepidea eskubitik behera utzi behar da. baso lanak zakartuta utzi dute hasiera; mendi bide zaharra da, desnibel haundikoa, Errotara jeisten zena. Orain Fabrensaren atzekaldean amaitzen da.\nNaiz eta luzera haundikoa ez izan, ankei berotu ederra ematen zaie ibilbide hontan. Eta bere izenburua adierazten duen bezela, alderdi horietako panoramika ederrak ikusteko aukera dago bidearen zenbait puntuetatik. Bidegurutze asko izan arren ibilbidearen jarraipena erraza da. Hiru ordu inguruko txango "lasaia".\nGi-3670 y Carretera y Carretera sin pavimentar\nCarretera sin pavimentar y Pr-Gi71-Pr-Gr29\nEskubitik gora Azpizaletxe baserrira\nGi-3851 y Carretera sin pavimentar\nEskubitik behera Alegira\nEzkerretik behera Alegira\nBidegurutze2 San Juan iturriko bide aldera\nBidegurutze3 San Juan Iturriko bidea\nBidegurutze4 ERNE ezkerretik gora\nEzkerretik gora Burnisagasti baserria\nBidegurutze8, Burnisagasti-Gaintza bidea\nEskubitik gora Lizarribar baserrira\nEzkerretik porlanezko bidea Orendainera\nEskubitik behera urtegira\nZubeltzu baserria, Abaltzisketa-Orendain errepidea Gi-3670\nTxintxarri Plaza, Alegia\nBelle randonnée au Pays Basque de belles vues sur la vallée, quelques sentiers en mauvais état\nLagun batek esan zidan Gaintzatik eta urtegiaren bitarteko jetsieran arbola batzuk bidearen gainean erorita zeudela, bidea dexente oztopatuz. Pasa bai bainan deserosoa. Ez dakit egun arazo hau konponduta dagoen ala ez.\nUn amigo me comentó hace un mes que había algunos árboles caídos sobre el camino en la bajada de Gaintza al pantano. Se pasa pero con algunas dificultades. A día de hoy no sé si los han quitado o no.\nEz zeukeat ideiaik! Nik oain dala dexente ein nian. Sentitzen diat\nOrain dela egun batzuk arazorik gabe errepikatu nuen ibilbide hau, 100% txirrinduaren gainean.\nHace unos días volví a realizar esta ruta sin ningún problema, 100% ciclable.


Bideo tutoriala: Paperezko efektua Adobe Photoshop + After Effects-en Sormenak linean\nBideo tutoriala: Paperezko efektu urratua Adobe Photoshop + After Effects-en\nFran Marin | | Diseinu grafikoa, Tutoretzak\nBideo tutorial honetan animazio bat nola sortu erakutsiko dizut Adobe After Effects erabat hutsetik eta guri laguntzen Adobe Photoshop. Hau bideoan efektu hau sortzeko kalitate onargarria duen gida txiki bat da, nahiz eta ondorengo bideo tutorial batean efektu hori nola aprobetxatu erakutsiko dizudan 3D kamera mugimenduekin animazio profesionala sortzeko.\nMomentuz Adobe Photoshop-en lan egingo dugun elementuak sortzen hasiko gara eta ondoren .psd fitxategia After Effects-era inportatuko dugu eta manipulatuko dugu animazio errealista sortu arte. Beti bezala, gida bat uzten dizut urrats garrantzitsuenak bideoa onartzen duen:\n-Ren dimentsioekin dokumentu berri bat sortuko dugu 1000 px X 1000 px.\nEgin klik bikoitza botoian aurreko kolorea eta kolore zuria hautatzen dugu a emateko Ehuneko 45 distira ñabardura grisaxka aurkitzeko helburuarekin. Tonu egokia aukeratu ondoren, geruza tindatuko dugu pintura lapikoarekin.\nGeruza garden berri bat gehitzen dugu eta klik egiten dugu Ktrl + Ezabatu tekla bigarren geruza hau atzeko kolorez tindatzeko.\nZarata efektua gehitzen dugu Iragazi> Zarata> Gehitu zarata Gaussian mota, monokromoa eta% 10.\nGauss-en lauso bat gehitzen dugu, urtean Iragazkia> Lausotu> Gaussian lausotu eta 3 pixeleko kantitatea ematen diogu.\nSakatzen dugu Ktrl + B kolore mailak aldatzeko: 0, 0 eta 53 tonu erdietan eta argitasun kutxa aktibatuta.\nLasso tresna erabiliz paperaren haustura trazatuko duguErabat modu irregular eta errealistan. Aukeraketa egin ondoren geruza maskara bat sortuko dugu.\nJoango gara Iragazi menua> Iragazi galeria> zipriztinak 15eko erradioa eta 10eko leuntzea aplikatzeko.\nGeruza hau Ctrl + J-rekin bikoiztuko dugu.\nGeruza berriari maila doitzea burutuko diogu, sakatuta Ktrl + L. En Sarrera mailak balio hauek aplikatuko ditugu: 0-0,61-255 eta Irteera mailetan: 244.\nSakatuko dugu Ctrl + T eta geruza horren neurria aldatuko dugu ebakidura mugatzen duen kolore zuriko zerrenda agerian uzteko.\n-Ren iragazkia aplikatuko dugu lausotasun gaussiarra oraingoan 1 pixel kantitatearekin.\nBeheko geruzari efektua aplikatuko diogu itzala ezarpen hauek aldatuz: Nahasketa modua biderkatu eta tonu beltz purua% 30eko opakutasunarekin. 9 pixeleko distantzia eta 8 pixeleko tamaina.\nBigarren zatia urtean izango da Adobe After Effects. Gure Photoshop fitxategia inportatu behar dugu .psd formatua aplikaziora. Fitxategi hau aukeratu ondoren, elkarrizketa-koadro bat agertuko zaigu, geruzak banaka aukeratu edo fitxategi bateratu batera inportatzeko aukerarekin emango diguna. Geruzak modu independentean hautatu beharko ditugu.\nGeruza guztiak inportatu ondoren, beheko papertxoa jarri behar dugu lehenik, gero geruza goiko paperarekin, gero geruza zuriko maskara geruza eta azkenik geruza gerriko grisagoarekin.\nEfektua aplikatuko dugu CC orrialdearen txanda horien guztien lehenengo geruzan, hau da, beheko paper zatian eta aplikatu gurera ondoen egokitzen diren balioak.\nTenporizadorea erabiliz marko gakoak sortuko ditugu mugimendu hori eta haustura hori animazio moduan agerian uzteko.\nErraza ala ez? Zalantzarik al duzu?\nArtikuluaren bide osoa: Sormena linean » General » Diseinu grafikoa » Bideo tutoriala: Paperezko efektu urratua Adobe Photoshop + After Effects-en\nTutoriala: 5 metodo gure argazkiak zorrozteko\nSare sozialak: bilakaera zure logotipoen diseinuan


barren.eus - Banatu dituzte 2014ko Kirol Federatuaren Sariak\nMusika eskolako auditorioan banatu zituzten atzo 2014ko Kirol Federatuaren Sariak. Sari banaketa hasi aurretik kirolari buruzko mahai ingurua egin zuten. "Realaren balioak" zen gaia eta Jokin Aperribai talde txuri-urdineko presidenteaz gain, bi jokalari ziren etortzekoak, baina Aperribai bakarrik azaldu zen. Presidenteak azaldu zuenez, oporretan daude jokalariak eta ezin izan zuten Elgoibarrera etorri. Realaren "betiko balioez" berba egin zuen Aperribaik: errespetua, umiltasuna, harrotasuna, lidergoa, adiskidetasuna, zaleen babesa... eta balio bakoitza azaltzeko Realean dauden edo egon diren jokalariak erabili zituen adibidetzat.\nIkusi hemen: 2014ko Elgoibarko Kirol Federatuaren Urteko Sarietako irabazleak, eta sarituak izateko egin dituzten merituak (PDF).


XX. Poesia-lehiaketako sari-banaketa - Berria - Pasaia\nXX. Poesia-lehiaketako sari-banaketa\nOtsailaren 13an, Trintxerpeko liburutegian\nDatorren otsailaren 13an, Pasaiako Udalak antolatutako XX. poesia-lehiaketako sari-banaketa egingo da Trintxerpeko liburutegian 19:00etan. Euskarazko irabazleen jatorrizko lanak "Pasaia Hiria-Xabier Portugal" eta gaztelerazkoak "Villa de Pasaia-Altamira Puente" bildumetan argitaratzen dira 2013ko ediziotik aurrera . Ekitaldia irekia izango da eta nahi duen oro hurbildu daiteke irabazleek irakurriko dituzten olerkiak entzutera eta argitaratutako liburuaren ale bat eskuratzera.\nLehiaketa 1980an sortu zen, Antxoko Udal Liburutegiko liburuzain Altamira Puenteren (1915-2013) literaturazaletasun suharrari esker. Haren prestasun guztiz eraginkorrak bultzatuta, zenbait pertsonak laster egin zuten bat proiektuarekin; tartean, eta bereziki, Xabier Portugalek (1951-2008); literaturaren adiskide handi horrek, izan ere, bultzada nabarmena eman zion lehiaketari zinegotzi nahiz alkate izan zenean, eta hobekuntzak ere egin zituen, argitalpen- eta zabalkunde-lanei dagokienez.\nPoema-bilduma hauek saritu dira aurtengo lehiaketan: batetik, Aitor Kaltzakorta Belaustegiren "Euria zara-zara" (lehen saria 1200EUR); eta bestetik, Goiatz Labandibar Arbelaitzen "Interpretazioak g minorren" (bigarren saria 600EUR). Irati Goikoetxea Asurabarrena eta Nerea Beldarrain Ugalde idazleak aritu dira epaimahai-lanetan.\nRosa Rubio Ariasen "Quién anda en la playa" poema-liburuak 1200 EUR-ko lehenengo saria jaso du. Francisco Serrano Rangelen "Tu otro nombre" poesia liburuak 600EUR-ko bigarren saria jaso du. Epaimahaiko kideak izan dira Elena Roman, Jesus Maria Corman eta Felix Maraña idazleak.


Zarautz-Askizu-Zumaiko itsasargia | Ruta Salbide, País Vasco (España)- GPS track\niraida13 Eskubide guztiak gordeak\nAsko gustatu zaigu ibilbide hau. Gure iritziz, ibilbide mota hau familian egiteko aproposa da adin guztietako pertsonentzat moldatuta bai dago. Horrez gain, mendi bueltan zehar paisai mota ugari ikusi ditzakegu: Getariko arratoia, askizuko ermita, itsasoa... Bidean zehar hainbait geldiune topatu ditugu, bertan hamaiketakoa egiteko aukera edota indar berritzeko. Bestalde, bide gurutze ugari daudenez, kontu handiz ibili behar da eta ibilbidean zehar topatzen ditugun oharrei arreta handiz jarraitu.\nEz dugu zailtasun handirik topatu, esaterako ez daude aldapa handirik. Gainera ibilbidea ez da batere astuna egiten, goiz batean egiteko modukoa delako.\nBukatzeko, esan dezakegu gomendagarria dela ur botilak eramatea bidetik iturri gutxi aurki ditzakegulako.\nAnimatu zaitezte eta probatu esperientzia berri bat! Denbora atsegin bat igaroko duzuelakoan gaude!\nEserleku politak bista obeagoak ikusteko\nKONTUZ! Bide gurutze honetan aurrera jarraitu!\nBide berdina jarraitu! EZ joan eskubiko bidetik\nOraingoan bai, eskubiko bidea hartu!!\nAdi! Oraingoan ezkerretara jo\nIritsi geala getaira! Animo gutxi falta da eta\nbide arriskutsua kontuz harriekin!!\nBeeee!!Mendi hauetan animali franko ikusi daitezke.\nFreskatzeko leku ederra\nGorputza indar-berritzeko toki aproposa\nBixitatzeko leku aparta\nAzkenean iritsi gara helmugara!\nKaixo, zure lagunak ibilbide interesgarri hau topatu du Zarautz-Askizu-Zumaiko itsasargia https://eu.wikiloc.com/ibilbide-senderismo/zarautz-askizu-zumaiko-itsasargia-23559884 Ondo izan, Wikiloc | Rutas del Mundo\nIbilbied hau iraida13(r)ekin egin nuen\nEsan iraida13(e)ri ibilbide honetan bidelagun bezala artzeko\nJarraitu iraida13 eta ezagutu ibilbide berriak!


Hizkuntza aniztasuna - eurosotl-2019 - EuroSoTL 2019 - UPV/EHU\nEuskal Herrian hiru hizkuntzatan mintzo gara: euskara, gaztelania eta frantsesa, lurraldea zein den. Euskal Herriko Unibertsitatean, espainiar lurraldean dagoela, horietako bitan hitz egiten dugu. Mundura irteten garenean geure proiektuen berri ematen, ordea, ingelesa erabili ohi dugu.\nEuropan 200 hizkuntzatatik gora hitz egiten dira eta, kontutan hartuta pertsona guztiek oro bere hizkuntzaz hitz egiteko eskubidea duela, kongresu honetan erakutsi nahi dugu hizkuntza horietako asko entzun eta aditzeko prest gaudela. Aski zail lirudikeen arren, helburu hori lortu ahal da ingelesa lingua franca gisa erabilita idatzizko materialetan eta hirugarren pertsonen laguntzaz baliatuta, hizkuntza berean mintzo ez diren pertsonen arteko zubia egiteko.\nHortaz, kongresuan parte hartuko duten pertsona guztiei eskatzen diegu libre senti daitezela nor bere hizkuntzaz mintzatzeko, unean une erosoen zaion hizkuntza baliatzeko, bai eta hizkuntza ezberdinetako hiztunen arteko komunikazioa erraz dezatela ere.


Iñaki Bilbaok azaroaren 2an hasi zuen gose greba, eta hori baino lehen, 50 egun baino gehiago egin zituen gose eta komunikazio greban. Lola Lopez preso politikoa "txapeoan" zegoen Bilbaorekin elkartasunez, baina jakinarazi dute moduluz aldatu eta zigortu egin dutela.\nGrebara jo dute berriro SDA Factory enpresako langileek\nAurreko bi egunetan greba egin dute Gasteizko (Araba) SDA Factory enpresako beharginek. Datozen asteetan ere lanuzteak egingo dituzte asteazkenetan eta ostegunetan, langile guztientzako hitzarmen duin bat lortzea helburu.\nGreba mugagabea hasiko dute Igorreko Kelvion Thermal Solutions enpresako langileek\nAzaroaren 15ean ekingo diote greba mugagabeari Igorreko lantokiko beharginek, enplegu erregulazioko espedientea atzera botatzea eta kaleratzeak geratzea helburu.\n'Txikito' preso politikoak azaroaren 2an ekin zion gose eta egarri grebari, eta horren aurretik, 50etik gora egun egin zituen gose eta komunikazio greban. Gaur ospitaleratu dute, arnasteko arazoak direla eta. Hainbat preso politikok baraualdiak hasiak dituzte Bilbaori elkartasuna adierazteko, eta kalean, aurrera doaz mobilizazioak ere.\nGarabiko langileek lanuzteak hasi dituzte lau kaleratzeren aurka\nOlaberriako (Gipuzkoa) Garabi enpresako plantillak bi asteko lanuzteei ekin zien atzo. Astearteetan eta ostegunetan etengo dute jarduna, zuzendaritzak iragarritako lau kaleratzeak geratzea helburu.


Alemaniako Greziako aurrerapen ekonomikoa goraipatzen du - EU Reporter\nAlemaniako Finantza ministroak Greziako erreforma ekonomikoak goraipatu ditu parlamentuak sektore publikoko milaka lanpostu murrizten dituen lege proposamena onartu eta ordu batzuetara.\nWolfgang Schaeuble-k Atenasen bisitatu zuen ostegunean, poliziaren segurtasun astuna zela eta. Bisitaldian zehar, Grezia euroguneko gobernuei zor bete zitzaion Greziarekiko bigarren deuseztapenari buruz hitz egitea gomendatzen zuen.\nGrezian oso ezohikoa, Schaeuble herrialdeko murrizketa neurri gogorren betearazletzat jotzen da. "Oso harrituta nago Greziak dagoeneko ekonomia berregokitzeko eta modernizatzeko lortutakoarekin", esan du Schaeublek, eta Alemaniak Greziako enpresei likidezia emateko funtsean lagunduko duela gaineratu du.\nBere bisitak hainbat protesta egunetan eta greba orokorrean jarraitu zuen 25,000eko funtzionarioen berrerabilpena azpimarratuz. Gobernuak Greziako gobernuak gainditzeko beharrezkoak diren erreskatatze-mailegu berriekin lotura dago 6.8bn euro (£ 5.8bn).\nAlemaniako ministroak Greziak aurrekontuak orekatzen saiatzeko "pauso handiak" eman dituela onartu zuen arren, hazkunde iraunkorra lortzeko "bide luzea eta mingarria" dela esan zuen. "Ez dago lasterbide egokirik. Alemaniarrek badakigu hori".\nGreziarrei ohartarazi die Greziak erreskate mailegu batzuk lortzeko lobbya egiteari uzteko, Europako erreskate programetan konfiantza kaltetuko duela esanez. "Lortutakoari eutsi behar diogu. Beste edozer ez da Greziaren onerako. Sektore pribatuarentzat% 53tik haratago beste ilea ez da egingarria", esan du.\nAntonis Samaras lehen ministro kontserbadoreak zuzentzen duen Greziako koalizio gobernuak onartu du ez duela beste doikuntza mingarri bat indarrean jartzea beste aukerarik. Schaeuble Samarasekin eta Greziako beste funtzionario batzuekin bildu zen 2009an zorraren krisia lehertu zenetik Greziara egin zuen lehen bisitan. Bisitan zehar, Atenas erdialdea protesta debekatuta eta metro geltokiak itxita egon ziren.\nMugimenduak Greziako parlamentuaren kanpoaldean 5,000 arteko protestak izan ziren asteazkeneko bozketan, eta azken murrizketen aurkako greba sorta.


Nire izena Isabel Rios da eta 88 urte ditut. 20 urte eman ditut jostun lanetan eta ondoren larru ontzailea 15 urtez. Txikitatik hasi nintzen bordatzen eta horregatik eskulanak gustoko ditut. Maiatzean bi urte beteko ditut egoitzan. Nik hartu nuen egoitzara etortzearen erabakia. Exean bakarrik bizi nintzen, igogailurik gabeko 4.solairuan eta egun batean iktus baten ondorioz erori egin nintzen eta egoera hau beste bi aldiz errepikatu zen. Orduan ulertu nuen zainduko ninduten leku bat behar nuela. Ez nuen planteatu ere egin, nere seme-alabaren baten etxera joateko aukera, beraiek euren bizitza baitute. Nire errainak egoitza bat bilatzen lagundu zidan. Egoitzara iritsi nintzenean ez nekien zer aurkituko nuen baina berehala egokitu eta gustora sentitu nintzen. Egia esan nituen itxaropenak bete egin dira, seguru sentitzen naiz, entzuna eta maitatua. Hiru lagun berezi ditut, beraiekin hitz egin eta kezkak konpartitzen ditut. Langileekin ere, oso ondo eramaten naiz. Asko estimatzen ditut. Oso langileak dira eta pazienteak. Nere egunerokotasunean asko laguntzen naute. Nik ahal dudan neurrian laguntzen dut eta egin ezin ditudan gauzetan laguntzen naute.\nPertsona aktiboa naiz eta antolatzen diren ekintza gehienetan parte hartzen dut: gimnasia, memoria, musikoterapia, eskulanak... beraz oso entretenigarria da. Gehien atsegin dudan ekintza eskunak dira. Animalien figura egiten ditut; paperezko txakurrak eta hartzak eta gero nere bilobei oparitzen dizkiet. Nere buruarekin pozik sentitzen naiz. Mezan abestea ere atsegin dut. Nere familia egoitzara bisitan etortzen da eta asko maite naute eta egiten dudan guztian babesten naute.\nOrain aldaketa garaian gaude egoitzan eta pertsona eta gauza garrantzitsuak berdin jarraitzea espero dut. Orain hemen bizitzea zer den badakit eta erabakia behin eta berriz hartuko nuke bizirik eta pozik sentitzen naizelako.\nIsabel Rios, Nuestra Señora de la Paz egoitzan egoiliarra


Diploma - Lurreko lanetan aditua - Geofumadak\nDiploma - Lurreko lanetan aditua\nIkastaro hau teledetekzioaren arloan interesa duten erabiltzaileei zuzenduta dago, tresna eta metodoak modu integralean ikasi nahi dituztenei. Era berean, beren ezagutzak osatu nahi dituztenek, software bat partzialki menperatzen dutelako eta lurralde informazioa beste diziplina batzuetarako emaitzak eskuratzeko, aztertzeko eta emaitzak emateko beste ziklo batzuekin koordinatzen ikasi nahi dutelako.\nInformazio espaziala eskuratzeko, aztertzeko eta hornitzeko gaitasunak sortzea. Ikastaro honek HEC-RAS ikasten du, uraren analisiaren arloan gehien erabiltzen den programa bat; baita CAD / GIS datuak beste diziplina batzuetan, hala nola Google Earth eta AutoDesk Recap bezalakoetan, elkarreragiten dituzten tresnak erabiltzea. Gainera, urruneko sentsoreetatik informazioa kudeatzeko ziklo osoa ulertzeko modulu praktiko / kontzeptual bat ere badu.\nIkastaroak modu independentean egin daitezke, ikastaro bakoitzeko diploma jasoz bainaDiploma Land works Expert»Erabiltzaileak ibilbideko ikastaro guztiak egin dituenean bakarrik ematen da.\nDiploma - Lurzoruetan lan egiten duen adituaren prezioetan aplikatzearen abantailak\nUrruneko sentsoreak …………………… .. USD 130.00 24.99\nAnalisi hidrikoa HEC-RAS 1 ……… USD 130.00 24.99\nBerreskuratu modelizazioa ………………………. USD 130.00 24.99\nAnalisi hidrikoa HEC-RAS 2 ………. USD 130.00 24.99\nIrabiagailua - Hiriaren modelaketa ... ..USD 130.00 24.99\naurreko Post«Aurrekoa Diploma - Geospatial Aditua\nNext Post Geomomentuak - Emozioak eta kokapena aplikazio bakarreanHurrengo »


Bizikidetza lantzeko jardunaldiak, urtarrilean - Txintxarri.eus\nBizikidetza lantzeko jardunaldiak, urtarrilean\nTxintxarri Aldizkaria 2019-01-11 12:00\nHiru ekitaldi antolatu ditu udalak. Datorren asteazkenean 'S(u/a) minetik bakera' lana emango dute. Hilaren 23an, berriz, 'In dialogue' dokumentala. Eta urtarrilaren 30ean 'Gazteria, memoria eta transmisioa' mahai ingurua egingo dute, bi adituren eskutik\nGatazkak utzitako zauriak orbantzeko elkarbizitza landu beharra dago, eta, horretarako, udalerriek abagune aproposa eskaintzen dute; oinarrizko toki erakundeak dira, eta herritar askorengana iristeko aukera dute. Horixe aprobetxatu nahi du Gipuzkoako Aldundiak, Elkarbizitza eta Memoria sailak diruz laguntzen baititu ekimen asko. Horren emaitza dira hurrengo astean hasiko dituzten jardunaldiak. Urtarrilaren 16an, 23an eta 30an, arratsaldez, Villa Mirentxun, hiru ekitaldi antolatuko dituzte; bi ikus-entzunezko eta mahai inguru bat.\nIkus-entzunezko lan eszenikoa izango da lehen ekitaldia, hurrengo asteazkenekoa. S(u/a) minetik bakera lanean bi emakumeren istorioak kontatuko dituzte. Biak dira Arrasatekoak, eta bien aitak hil zituzten. Zuzenean interpretatzeko sortua den musika konposizio baten bidez, bi hilketek eragindako doluetan piztutako sentipenak eta hausnarketak lagunduko dituzte literatura erreferentziek, irudiek eta musikak. Beste ekitaldien antzera, 19:30ean izango da, euskaraz eta gaztelaniaz.\nUrtarrilaren 23an dokumentala emango dute: In dialogue. Ipar Irlandako gatazkari erreparatzen dio lanak, eta elkarrizketaren boterea erakusten du. Gatazka ikuspuntu desberdinetatik ikusten duten sei pertsona bildu dituzte mahai berdinean.\nAzkenik, mahai ingurua egingo dute, urtarrilaren 30ean. Irene Gantxegi eta Iker Usonek gidatuko dute: Gazteria, memoria eta transmisioa. Gantxegi Euskadiko Gazteria Kontseiluaren Bake eta Bizikidetza teknikaria da. Euskal Literaturan biktimek izandako errekonozimendua landu du bere doktore tesian. Uson gizarte langilea da, eta bakegintzan espezializatua. Ongi ezagutzen du Lasarte-Oria, Bizikidetzako mahaia dinamizatu baitu. Lasarte-Orian duela urte batzuk sortu zuten bilgune hori. Bertan udal ordezkaritza duten alderdi guztiek parte hartzen dute, PP izan ezik. Horrez gain, ideologia eta ikuspuntu politiko askotako herritarrek ere ekarpenak egiten dituzte.


Ekigain jaia ospatuko dute gaur Elgoibarren . Noticias de Gipuzkoa\nEkigain jaia ospatuko dute gaur Elgoibarren\nHerritarrak 19.00etan elkartuko dira Maalan Sallobente-Ermuaran auzora oinez joateko\nelgoibar- Elgoibartarrek udari ongi-etorria egiteko Ekigain jaia ospatuko dute gaur Sallobente-Ermuaran nekazal auzoan.\nElgoibarko Izarra elkarteak Udaleko Kultura sailaren babesarekin antolatzen duen festa honetan parte hartu nahi duten guztiek 19.00etan dute hitzordua Maalako parkean. Handik, bildutakoak oinez abiatuko dira Sallobentera;behin hara heltzerakoan afari-merienda (norberak berea eraman behar du etxetik), suaren erritoa eta saltoak egiteko.\nOinez joateko aukerarik ez dutenentzat, hitzordua 20.00etan izango da Sallobente-Ermuaranen eta antolatzaileek jakinarazi dutenez “txosna bat egongo da bertan edariak erosteko aukera izateko”. Frontala edo kopeta-argia eramatea ere komeni da, “bueltako bidea egiteko”. - J.L.


Eusko Jaurlaritzak Osasunberriren apustua nabarmendu du, osasun-industrian 0 km kudeatzearen alde, sortzen ari diren arriskuen aurrean - SPRI\nAlbisteak 4 urria, 2021 Bind40 Bio-osasuna Innobideak Ris3 Euskadi up euskadi\nTapiaren ustez, Osasunberrik, hiru eraldaketetako biri erantzuten die zuzenean: “Gaur elkarlaneko proiektu handi bat aurkezten dugu, non enpresek, zentro teknologikoek eta elkarteek beren esperientzia gehitzen duten, osasunaren balio-katearen alderdi guztiak hartzen dituen lantalde komun bat osatzeko. Berrikuntza, teknologia, jasangarritasuna eta ekintzailetza osasunaren zerbitzura “.\n“Gure etorkizuneko industria-garapenak bereziki erreparatu beharko dio balio-kate berrien birdiseinuari –ziurtatu du Tapiak-; izan ere, coviden krisiak erakutsi digu tokiko hornitzaile baten faltak kate osoa geldiaraz diezagukeela une jakin batzuetan”.\nOsasun krisiak aukera handia eman dio osasun industriari. Egia da azken urteotan Eusko Jaurlaritzak hurbiletik begiratzen ziola Basque Health Clusterri, baina pandemia pizgarri handia izan da. “Sektore hasiberria dugula esan dezakegu, oraindik dimentsio txikia duena, baina balio handia emateko gaitasun handia duen sektorea da. Osasunberri adibide bikaina da “, esan du Ekonomiaren Garapeneko sailburuak.\nProiektua bat dator Europarako berreskuratze-planean (Next Generation) jasotako helburu estrategikoekin, eta berrindustrializazioaren alderdiak azpimarratzen ditu, inguruko industria produktiboa suspertzea bilatuz; jasangarritasuna, “Km 0” ikuspegiari esker, ekodiseinua eta ekonomia zirkularrerantz orientatzea, eta digitalizazioa. Konektatutako eta hodeiko produktuak garatzeko lan egingo da, baita Big Data ustiatu eta eHealth bultzatzeko ere.


Azken agur goxoa Arreseko kalamarrei. Noticias de Gipuzkoa\nAzken agur goxoa Arreseko kalamarrei\nzaldibiako taberna eta jatetxeak ia 90 urteren ondoren gaur itxiko ditu behin betiko ateak, errelebo faltagatik\nM. Aranbururen erreportajea eta argazkiak - Domingo, 29 de Abril de 2018 - Actualizado a las 06:04h\nSanti Arrese zaldibiarra familiakoa duten Arrese taberna eta jatetxearen barra atzean.\nTristura begietan zein haren hitzetan nabari zaio Santi Arrese zaldibiarrari. Zelestino anaiarekin eta bien bikoteekin batera, Kontxi eta Pili, Arrese tabernako ardura eraman dute hainbat urtean, baina gaurko egunean jarriko diote amaierako puntua ibilbide luze bati. “Zelesek erretiroa hartu behar du eta jarraipena ez dugunez, penaz, baina erabaki dugu taberna behin betiko ixtea”, kontatu dio egunkari honi Santik. “Herriko lehenengo tabernetakoa izan ez bazen lehenengoetarikoa behintzat bai”, gehitu du.\nAtetik sartu baino lehen nabari daiteke herritar askorentzat geldigunea dela Arrese, kanpoan terraza handia baitu eta lasai dihardute batzuk bertan tertulian. Eguraldi onarekin segituan betetzen da jendez. Behin sarrerako atea igaro eta segituan ohartzen da bat Zaldibiako beste hainbatentzat taberna bat baino askoz ere gehiago dela, txoko kuttuna dutela. Alde bietara begiratu eta ez dago ez mahai ez eserlekurik libre, jendez beteta dago taberna: bertan dabiltza musean jolasten, ba-tzuk isilik, kontzentratuta, eta beste hainbatek, berriz, begira dihardute jokaldi osoa. Santik “herriko joko” edo “museko txokoa” bezala deskribatzen du taberna, eta bertako errealitateak halaxe islatzen du baieztapen hori. Ez da zaila imaginatzen bertan ospatuko ziren ekintza guztiak, bai bataio, jaurnatze eta juntadizoak. “Lehen orain baino gehiago izaten ziren halakoak, baina bai, asko izan dira dudarik gabe”, dio.\nhirugarren belaunaldia“Gure aitonak zenak, Migel Marik, orain dela 90 urte inguru zabaldu zuen Arrese taberna. Bera arotza zen, baina gauza asko egiten zituen: sega kirtenak eta abarkak adibidez. Batez ere, baserrirako gauzak saltzen zituen, pentsa, pentsua ere bai”, esan du Santik.\nEguerdian, trikitilari eta bertsolariek alaituko dute giroa eta haien espezialitatea diren kalamarrak dastatu ahalko dira azken aldiz\nBigarren belaunaldiarekin batera etorri zen aldaketa eta urrezko garaia. Joxe Mari semea gelditu zen tabernaren kargu eta hura ezkondu egin zen Abaltzisketako Kontsuelo Otamendirekin: “1960 urte inguruan hartu zuen gure gurasoek Arreseko gobernantza”, zehaztu du. Garai “oso onak” izan zirela dio Santik, bikote bati kafe bat ateratzen dion bitartean: “lan asko egiten zen orduan, industrializazioa tarteko, Bilore tabernako langileak hona etortzen ziren eta”.\nOrdutik urte asko pasa badira ere, oraindik ere haien plater gustukoen eta ezagunena zein den konfesatu du Santik: “gure espezialitatea, dudarik gabe, kalamarrak dira”. Eta, gainera, jendeak horren gustuko izatearen sekretua zein den ere esan du barre artean: “guk beti esaten dugu Zaldibian harrapatutako txipiroietatik ateratzen ditugula gure kalamarrak”.\nagur beroaGaurko eguna berezia izango da familiako guztientzat. Taberna dagoen etxean bertan jaioak dira eta bizi guztian han daramate. Etapa honi amaiera emateko festa giroa jarriko dute eguerditik hasita eta bertsolariak zein Xapre eta Izaro trikitilariak ez dira faltako.\n“Gogorra izango da agur esatea eta nik uste bezeroentzako ere hala izango dela”. Hala ere, lokala salgai edo errentan jartzeko asmoa dute oraingoz eta interesa duenak “laguntza osoa” jasoko duela ere aitortu du. Hala, gonbita zabaldu nahi izan du Arresek: “jende asko izango dela espero dugu eta gure kalamarrak azken aldiz dastatzeko aukera gaur izango duzue”.